title: 2009/201/KE: Deċiżjoni tal-Parlament Ewropew tat- 22 ta' April 2008 dwar l-għeluq tal-kontijiet taċ-Ċentru Ewropew għall-Iżvilupp ta' Taħriġ Vokazzjonali għas-sena finanzjarja 2006

text:
               31.3.2009

               MT

               Il-Ġurnal Uffiċjali tal-Unjoni Ewropea

               L 88/109

         DEĊIŻJONI TAL-PARLAMENT EWROPEW
   tat-22 ta' April 2008
   dwar l-għeluq tal-kontijiet taċ-Ċentru Ewropew għall-Iżvilupp ta' Taħriġ Vokazzjonali għas-sena finanzjarja 2006
   (2009/201/KE)
   IL-PARLAMENT EWROPEW,
   wara li kkunsidra l-kontijiet annwali definittivi taċ-Ċentru Ewropew għall-Iżvilupp tat-Taħriġ Professjonali] għas-sena finanzjarja 2006 (1),
   wara li kkunsidra r-rapport tal-Qorti ta' l-Awdituri dwar il-kontijiet annwali definittivi taċ-Ċentru Ewropew għall-Iżvilupp tat-Taħriġ Professjonali għas-sena finanzjarja 2006, flimkien mat-tweġibiet taċ-Ċentru (2),
   wara li kkunsidra r-rakkomandazzjoni tal-Kunsill tat-12 ta' Frar 2008 (5843/2008 – C6-0084/2008),
   wara li kkunsidra t-Trattat KE, u b'mod partikolari l-Artikolu 276 tiegħu,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b'mod partikolari l-Artikolu 185 tiegħu,
   wara li kkunsidra r-Regolament (KEE) Nru 337/75 tal-Kunsill ta' l-10 ta' Frar 1975 li jwaqqaf Ċentru Ewropew għall-Iżvilupp ta' Taħriġ Professjonali (4), u b'mod partikolari l-Artikolu 12a tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 (5), u b'mod partikolari l-Artikolu 94 tiegħu,
   wara li kkunsidra l-Artikolu 71 u l-Anness V tar-Regoli ta' Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Impjiegi u l-Affarijiet Soċjali (A6-0110/2008),

               1.

               Jagħti l-kwittanza lid-direttur eżekuttiv tal- taċ-Ċentru Ewropew għall-Iżvilupp tat-Taħriġ Professjonali b'rabta mal-implimentazzjoni tal-baġit taċ-Ċentru għas-sena finanzjarja 2006;

               2.

               Jippreżenta l-kummenti tiegħu fir-riżoluzzjoni t“hawn taħt;

               3.

               Jagħti istruzzjonijiet lill-President tiegħu biex jgħaddi din id-deciżjoni lid-direttur taċ-Ċentru Ewropew għall-Iżvilupp tat-Taħriġ Professjonali, lill-Kunsill, lill-Kummissjoni u lill-Qorti ta' l-Awdituri, u biex jiżgura li tiġi ppubblikata f”Il-Ġurnal Uffiċjali ta' l-Unjoni Ewropea (serje L).

            Il-President

         Hans-Gert PÖTTERING

            Is-Segretarju Ġenerali

         Harald RØMER

      (1)  ĠU C 261, 31.10.2007, p. 46.

      (2)  ĠU C 309, 19.12.2007, p. 86.

      (3)  ĠU L 248, 16.9.2002, p. 1.

      (4)  ĠU L 39, 13.2.1975, p. 1.

      (5)  ĠU L 357, 31.12.2002, p. 72.
    ---documentbreak---

               31.3.2009

               MT

               Il-Ġurnal Uffiċjali tal-Unjoni Ewropea

               L 88/110

         RIŻOLUZZJONI TAL-PARLAMENT EWROPEW
   tat-22 ta' April 2008
   li tinkludi l-osservazzjonijiet li jagħmlu parti integrali mid-deċiżjoni dwar il-kwittanza għall-implimentazzjoni tal-baġit taċ-Ċentru Ewropew għall-Iżvilupp ta' Taħriġ Vokazzjonali għas-sena finanzjarja 2006
   IL-PARLAMENT EWROPEW,
   wara li kkunsidra l-kontijiet annwali definittivi taċ-Ċentru Ewropew għall-Iżvilupp tat-Taħriġ Professjonali] għas-sena finanzjarja 2006 (1),
   wara li kkunsidra r-rapport tal-Qorti ta' l-Awdituri dwar il-kontijiet annwali definittivi taċ-Ċentru Ewropew għall-Iżvilupp tat-Taħriġ Professjonali għas-sena finanzjarja 2006, flimkien mat-tweġibiet taċ-Ċentru (2),
   wara li kkunsidra r-rakkomandazzjoni tal-Kunsill tat-12 ta' Frar 2008 (5843/2008 – C6-0084/2008),
   wara li kkunsidra t-Trattat KE, u b’mod partikolari l-Artikolu 276 tiegħu,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b’mod partikolari l-Artikolu 185 tiegħu,
   wara li kkunsidra r-Regolament (KEE) Nru 337/75 tal-Kunsill ta' l-10 ta' Frar 1975 li jwaqqaf Ċentru Ewropew għall-Iżvilupp ta' Taħriġ Professjonali (4), u b’mod partikolari l-Artikolu 12a tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 (5), u b’mod partikolari l-Artikolu 94 tiegħu,
   wara li kkunsidra l-Artikolu 71 u l-Anness V tar-Regoli ta' Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Impjiegi u l-Affarijiet Soċjali (A6-0110/2008),

               A.

               billi l-Qorti ta' l-Awdituri ddikjarat li kisbet assigurazzjoni raġonevoli li l-kontijiet annwali għas-sena finanzjarja 2006 humaaffidabbli, u li t-tranżazzjonijiet li fuqhom huma bbażatii, ħlief għal riserva li saret fuq punt wieħed, huma legali u regolari,

               B.

               billi fl-24 ta' April 2007, il-Parlament ta l-kwittanza lid-Direttur taċ-Ċentru Ewropew għall-Iżvilupp ta' Taħriġ Professjonali għall-implimentazzjoni tal-baġit taċ-Ċentru għas-sena finanzjarja 2005 (6), u fir-riżoluzzjoni tiegħu li takkumpanja d-deċiżjoni ta' kwittanza, inter alia:

                           —

                           fakkar li l-approprjazzjonijiet għal attivitajiet operattivi ma kinux qegħdin jintużaw biżżejjed (kanċellazzjoni ta' 15 % ta' l-approprjazzjonijiet ta' impenn, 20 % ta' l-approprjazzjonijiet ta' ħlas u 15 % ta' l-approprjazzjonijiet ġew trasferiti għas-sena ta' wara), u b’mod partikolari wara l-organizzazzjoni mill-ġdid tal-proċeduri għall-għoti ta' kuntratti,

                           —

                           talab l-applikazzjoni b’mod sħiħ tal-prinċipju tas-separazzjoni tad-dmirijiet ta' l-uffiċjal li joħroġ l-awtorizzazzjoni u ta' l-uffiċjal tal-kontijiet sabiex ikunu evitati sitwazzjonijiet bħalma ġara fl-2005 meta xi wħud mid-dmirijiet ta' l-uffiċjal tal-kontijiet ġew esegwiti minn dipartimenti li għalihom kien responsabbli l-uffiċjal li joħroġ l-awtorizzazzjoni,

                           —

                           insista li ċ-Ċentru għandu japplika proċeduri ta' reklutaġġ standard sabiex jevita sitwazzjoni bħal dik ta' l-2005 meta impjieg importanti fil-qasam ta' l-immaniġġjar intela permezz ta' proċedura ta' l-għażla interna meta proċedura esterna kienet tipprovdi firxa usa’ ta' kandidati,

                           —

                           esprima tħassib dwar ir-rata għolja ħafna ta' irregolaritajiet li nstabu mill-Qorti ta' l-Awdituri fil-kuntratti li ġew eżaminati, fejn minn sitt kuntratti wieħed biss ma kienx fih irregolaritajiet,

         Punti ġenerali li jikkonċernaw il-kwistjonijiet orizzontali li jaffettwaw lill-aġenziji ta' l-UE u li b’hekk huma importanti wkoll għall-proċedura ta' kwittanza għal kull waħda mill-aġenziji individwali

               1.

               Jinnota li l-baġits ta' l-24 aġenzija u ta' korpi satelliti oħrajn li saritilhom il-verifika mill-Qorti ta' l-Awdituri kienu jammontaw għal EUR 1 080,5 miljun fl-2006 (l-akbar baġit kien ta' l-Aġenzija Ewropea għar-Rikostruzzjoni li kien jammonta għal EUR 271 miljun u l-iżgħar baġit kien tal-Kulleġġ Ewropew tal-Pulizija (CEPOL) li kien jammonta għal EUR 5 miljun);

               2.

               Jenfasizza l-fatt li l-firxa ta' korpi esterni ta' l-UE li huma suġġetti għal verifika u għal kwittanza issa tinkludi mhux biss aġenziji regolatorji tradizzjonali iżda wkoll aġenziji eżekuttivi li ġew stabbiliti sabiex jimplimentaw programmi speċifiċi, u fil-futur qrib se testendi wkoll għal intrapriżi konġunti li ġew stabbiliti bħala sħubiji pubbliċi-privati (inizjattivi teknoloġiċi konġunti);

               3.

               Josserva fir-rigward tal-Parlament li l-għadd ta' aġenziji suġġetti għall-proċedura ta' kwittanza evolva kif ġej: sena finanzjarja 2000: 8; 2001: 10; 2002: 11; 2003: 14; 2004: 14; 2005: 16; 2006: 20 aġenzija regolatorja u 2 aġenziji eżekuttivi (m’humiex qegħdin jiġu inklużi 2 aġenziji li jiġu vverifikati mill-Qorti ta' l-Awdituri iżda li huma suġġetti għal proċess ta' kwittanza intern);

               4.

               Jikkonkludi, għaldaqstant, li l-proċess ta' verifika/kwittanza sar ineffiċjenti u sproporzjonat meta mqabbel mad-daqs relattiv tal-baġits ta' l-aġenziji/tal-korpi satelliti; jagħti istruzzjonijiet lill-kumitat kompetenti tiegħu sabiex jagħmel reviżjoni fuq firxa wiesgħa tal-proċess ta' kwittanza fir-rigward ta' aġenziji u korpi satelliti bl-għan li jitfassal metodu iktar sempliċi u razzjonali, filwaqt li jżomm f’moħħu l-għadd dejjem jikber ta' korpi li kull wieħed minnhom jesiġi rapport ta' kwittanza separat fis-snin li ġejjin;

         Kunsiderazzjonijiet Fundamentali

               5.

               Jitlob li l-Kummissjoni tipprovdi spjegazzjonijiet ċari fir-rigward ta' l-elementi li ġejjin qabel il-ħolqien ta' aġenzija ġdida jew ir-riforma ta' aġenzija eżistenti: it-tip ta' aġenzija, l-għanijiet ta' l-aġenzija, l-istruttura ta' governanza interna, il-prodotti, is-servizzi, il-proċeduri ewlenin, il-grupp fil-mira, il-klijenti u l-partijiet interessati ta' l-aġenzija, ir-relazzjoni formali ma' l-atturi esterni, ir-responsabiltà tal-baġit, l-ippjanar finanzjarju, u l-istaff u l-politika dwar l-istaff;

               6.

               Jitlob li kull aġenzija tkun irregolata minn ftehim annwali rigward ir-rendiment li tkun ifformulata mill-aġenzija u mid-DĠ responsabbli u li għandha tinkludi l-għanijiet ewlenin għas-sena li tkun ġejja, qafas finanzjarju u indikaturi ċari għall-kejl tar-rendiment;

               7.

               Jitlob li l-eżekuzzjoni ta' l-aġenziji tiġi vverifikata b’mod regolari (u fuq bażi ad hoc) mill-Qorti ta' l-Awdituri jew awditur indipendenti ieħor; jikkunsidra li din il-verifika m’għandhiex tkun limitata għal elementi tradizzjonali ta' ġestjoni finanzjarja u għall-użu kif suppost tal-fondi pubbliċi, iżda għandha tkopri wkoll l-effiċjenza u l-effikaċja amministrattiva u għandha tinkludi klassifika tal-ġestjoni finanzjarja ta' kull aġenzija;

               8.

               Jargumenta li fil-każ ta' aġenziji li qegħdin kontinwament jikkalkulaw il-ħtiġijiet baġitarji rispettivi tagħhom bħala akbar milli dawn fil-fatt huma, għandu jkun hemm tnaqqis tekniku skond il-postijiet ta' impjieg vakanti; huwa ta' l-opinjoni li fuq perjodu ta' żmien twil dan se jwassal għal inqas dħul assenjat għall-aġenziji u għalhekk għal spejjeż amministrattivi iżgħar;

               9.

               Jinnota li hija problema serja li numru ta' aġenziji jiġu kkritikati talli ma jsegwux ir-regoli dwar l-akkwist pubbliku, ir-Regolament Finanzjarju, ir-Regolamenti ta' l-Istaff eċċ.; jikkunsidra li r-raġuni ewlenija għal dan hija li ħafna mir-regolamenti u r-Regolament Finanzjarju huma mfassla għal istituzzjonijiet akbar u li ħafna mill-aġenziji ż-żgħar m’għandhomx il-kapaċità mixtieqa biex jaqdu dawn ir-rekwiżiti regolatorji; għalhekk jitlob lill-Kummissjoni biex issib soluzzjoni rapida, sabiex titjieb l-effikaċja permezz li jingħaqdu flimkien il-funzjonijiet amministrattivi ta' diversi aġenziji, sabiex tinkiseb din il-kapaċità (billi wieħed jikkunsidra l-bidliet neċessarji fir-regolamenti bażiċi li jirregolaw lill-aġenziji u l-indipendenza baġitarja tagħhom), jew biex, b'mod urġenti, tabbozza regoli speċifiċi għall-aġenziji (b’mod partikolari regoli ta' implimentazzjoni għall-aġenziji) li jippermettulhom li jkunu konformi bis-sħiħ;

               10.

               Jinsisti li l-Kummissjoni, meta tkun qed tfassal l-Abbozz Preliminari tal-Baġit, tikkunsidra ir-riżultati ta' l-implimentazzjoni tal-baġit mill-aġenziji individwali fis-snin ta' qabel, b'mod partikolari għas-sena n-1, u tirrevedi l-baġit rikjest mill-aġenzija partikolari kif meħtieġ; jistieden lill-kumitat kompetenti tiegħu sabiex jirrispetta din ir-reviżjoni u, jekk din ma ssirx mill-Kummissjoni, jirrevedi huwa stess il-baġit rilevanti fuq livell realistiku li jaqbel mal-kapaċità ta' assorbiment u implimentazzjoni ta' l-aġenzija in kwistjoni;

               11.

               Ifakkar fid-deċiżjoni tiegħu dwar il-kwittanza rigward is-sena finanzjarja 2005, fejn huwa stieden lill-Kummissjoni sabiex kull ħames snin tippreżenta studju dwar il-valur miżjud ta' kull aġenzija li teżisti; jistieden lill-istituzzjonijiet rilevanti kollha sabiex f’każ ta' evalwazzjoni negattiva tal-valur miżjud ta' aġenzija jieħdu l-passi neċessarji billi jifformulaw mill-ġdid il-mandat ta' dik l-aġenzija jew billi jagħlquha; jinnota li ma saret l-ebda evalwazzjoni min-naħa tal-Kummissjoni fl-2007; jinsisti li l-Kummissjoni għandha tippreżenta ta' l-inqas 5 evalwazzjonijiet bħal dawn qabel id-deċiżjoni dwar il-kwittanza rigward is-sena finanzjarja 2007, u għandha tibda mill-aġenziji l-iktar antiki;

               12.

               Huwa ta' l-opinjoni li r-rakkomandazzjonijiet tal-Qorti ta' l-Awdituri għandhom jiġu implimentati minnufih, u li l-livell tas-sussidji mħallsa lill-aġenziji għandu jkun konformi mal-ħtiġijiet reali tagħhom għall-flus kontanti; barra minn hekk jikkunsidra li l-emendi tar-Regolament Finanzjarju ġenerali għandhom jiġu inkorporati fir-regolament finanzjarju ta' qafas ta' l-aġenziji u fil-varji regolamenti finanzjarji speċifiċi tagħhom;

         Preżentazzjoni tar-rappurtar tad-data

               13.

               Jinnota li m’hemm ebda metodu standard fost l-aġenziji fir-rigward tal-preżentazzjoni ta' l-attivitajiet tagħhom matul is-sena finanzjarja kkonċernata u tal-kontijiet tagħhom u tar-rapporti dwar il-ġestjoni baġitarja u finanzjarja, u l-anqas rigward jekk għandhiex titfassal dikjarazzjoni ta' assigurazzjoni mid-direttur ta' l-aġenzija; josserva li mhux l-aġenziji kollha jiddistingwu b’mod ċar bejn (a) il-preżentazzjoni tax-xogħol ta' l-aġenzija lill-pubbliku u (b) ir-rappurtar tekniku dwar il-ġestjoni baġitarja u finanzjarja;

               14.

               Jinnota li filwaqt li l-istruzzjonijiet fis-seħħ tal-Kummissjoni għall-preparazzjoni tar-rapporti ta' attività ma jesiġux b’mod espliċitu li l-aġenzija tfassal dikjarazzjoni ta' assigurazzjoni, bosta diretturi, minkejja dan, xorta waħda għamluha għall-2006, filwaqt li f’każ wieħed minnhom kienet inkluża riserva importanti;

               15.

               Ifakkar li l-paragrafu 27 tar-riżoluzzjoni tiegħu tat-12 ta' April 2005 (7) jistieden lid-diretturi ta' l-aġenziji sabiex minn issa ’l quddiem jibgħatu mar-rapport ta' attività annwali tagħhom, li jiġi ppreżentat flimkien mat-tagħrif finanzjarju u dwar il-ġestjoni, dikjarazzjoni ta' assigurazzjoni li tikkonċerna l-legalità u r-regolarità ta' l-operazzjonijiet, simili għad-dikjarazzjonijiet li ġew iffirmati mid-Diretturi Ġenerali tal-Kummissjoni;

               16.

               Jitlob lill-Kummissjoni sabiex temenda l-istruzzjonijiet fis-seħħ tagħha lill-aġenziji skond dak li ntqal hawn fuq;

               17.

               Barra minn hekk, jissuġġerixxi li l-Kummissjoni għandha taħdem ma' l-aġenziji biex jinħoloq mudell armonizzat li japplika għall-aġenziji u għall-korpi satelliti kollha li jiddistingwi b’mod ċar bejn

                           —

                           rapport annwali maħsub għall-qarrejja ġenerali dwar l-operazzjonijiet, ix-xogħol u l-kisbiet tal-korpi,

                           —

                           rendikontijiet finanzjarji u rapport dwar l-implimentazzjoni tal-baġit,

                           —

                           rapport ta' attività simili għar-rapporti ta' attività tad-Diretturi Ġenerali tal-Kummissjoni,

                           —

                           dikjarazzjoni ta' assigurazzjoni ffirmata mid-direttur tal-korp, flimkien ma' kull riserva jew osservazzjoni li jqis xierqa li jwassal għall-attenzjoni ta' l-awtorità ta' kwittanza;

         Sejbiet ġenerali mill-Qorti ta' l-Awdituri

               18.

               Jinnota dak li sabet il-Qorti (Rapport Annwali, paragrafu 10.29 (8) li l-iżburżar ta' sussidji li jitħallsu mill-Kummissjoni mill-baġit tal-Komunità m’huwiex ibbażat fuq stimi ġġustifikati biżżejjed tar-rekwiżiti ta' flus kontanti ta' l-aġenziji u li dan, flimkien mad-daqs tat-trasferimenti (carry-overs), iwassal sabiex ikollhom bilanċi ta' kreditu kbar mhux ħażin; jinnota wkoll ir-rakkomandazzjoni tal-Qorti li l-livell ta' sussidji li jitħallsu lill-aġenziji għandu jkun konformi mal-bżonnijiet reali ta' flus kontanti tagħhom;

               19.

               Jinnota li fi tmiem l-2006, 14-il aġenzija kienu għad iridu jimplimentaw is-sistema tal-kontijiet ABAC (Rapport Annwali, in-nota f’qiegħ il-paġna għall-paragrafu 10.31);

               20.

               Jinnota l-kumment tal-Qorti (Rapport Annwali, paragrafu 1.25) dwar spejjeż akkumulati minħabba liv li ma tteħidx li huma responsabbli għalihom uħud mill-aġenziji; jirrimarka li l-Qorti ta' l-Awdituri kkwalifikat id-dikjarazzjoni ta' assigurazzjoni tagħha fil-każ ta' tliet aġenziji (iċ-Ċentru Ewropew għall-Iżvilupp ta' Taħriġ Vokazzjonali (CEDEFOP), CEPOL u l-Aġenzija Ewropea tal-Ferroviji) għas-sena finanzjarja 2006 (2005: CEDEFOP, l-Awtorità Ewropea dwar is-Sigurtà fl-Ikel, l-Aġenzija Ewropea għar-Rikostruzzjoni);

         Verifika interna

               21.

               Ifakkar li f’konformità ma' l-Artikolu 185(3) tar-Regolament Finanzjarju, l-Awditur Intern tal-Kummissjoni huwa wkoll l-awditur intern ta' l-aġenziji regolatorji li jingħataw għotjiet mill-baġit ta' l-UE; jenfasizza l-fatt li l-Awditur Intern jirrapporta lill-bord ta' tmexxija u lid-direttur ta' kull aġenzija;

               22.

               Jiġbed l-attenzjoni għar-riserva li tniżżlet fir-Rapport ta' l-Attivitajiet Annwali ta' l-Awditur Intern għall-2006 kif ġej:

         “L-Awditur Intern tal-Kummissjoni m’huwiex f’pożizzjoni li jissodisfa kif suppost l-obbligu tiegħu skond l-Artikolu 185 tar-Regolament Finanzjarju bħala awditur intern tal-korpi tal-Komunità minħabba nuqqas ta' riżorsi ta' staff.”;

               23.

               Jinnota, madankollu, il-kumment ta' l-Awditur Intern fir-rapport ta' l-attivitajiet tiegħu għall-2006 li mill-2007, bis-saħħa tar-riżorsi ta' l-istaff addizzjonali mogħtija mill-Kummissjoni lis-Servizz ta' Verifika Interna (IAS), l-aġenziji regolatorji operattivi kollha se jkunu suġġetti għal xogħol ta' verifika interna fuq bażi annwali;

               24.

               Jinnota l-għadd li kulma jmur qiegħed jikber ta' aġenziji regolatorji u eżekuttivi u ta' intrapriżi konġunti li jeħtieġ li ssirilhom verifika mill-IAS skond l-Artikolu 185 tar-Regolament Finanzjarju; jitlob lill-Kummissjoni sabiex tinforma lill-kumitat kompetenti tagħha dwar jekk ir-riżorsi ta' l-istaff għad-dispożizzjoni ta' l-IAS humiex se jkunu biżżejjed sabiex issir verifika annwali ta' dawn il-korpi kollha fis-snin li ġejjin;

               25.

               Josserva li l-Artikolu 72(5) tar-Regolament (KE, Euratom) Nru 2343/2002 jesiġi li kull sena kull aġenzija tibgħat rapport lill-Kummissjoni u lill-awtorità tal-kwittanza li jkun imħejji mid-direttur tagħha u li jiġbor fih l-għadd u t-tip ta' verifiki interni li saru mill-awditur intern, ir-rakkomandazzjonijiet li saru u l-azzjoni li ttieħdet dwar dawn ir-rakkomandazzjonijiet; jitlob lill-aġenziji sabiex jindikaw jekk dan huwiex qiegħed isir u, jekk inhu hekk, kif qiegħed isir;

               26.

               Jieħu nota, fir-rigward tal-kapaċità tal-verifika interna, l-iktar b’rabta ma' l-aġenziji iżgħar, ta' proposta li saret mill-Awditur Intern quddiem il-kumitat kompetenti tal-Parlament nhar l-14 ta' Settembru 2006 li aġenziji iżgħar għandhom ikunu awtorizzati jixtru servizzi ta' verifika interna mis-settur privat;

         Evalwazzjoni ta' l-aġenziji

               27.

               Ifakkar l-istqarrija konġunta mill-Parlament, mill-Kunsill u mill-Kummissjoni (9) li ġiet innegozjata fil-konċiljazzjoni quddiem il-Kunsill tal-baġit ECOFIN tat-13 ta' Lulju 2007 li titlob (i) lista ta' aġenziji li l-Kummissjoni bi ħsiebha tevalwa, u (ii) lista ta' aġenziji li diġà ġew evalwati, flimkien ma' sinteżi tar-riżultati prinċipali;

         Proċeduri dixxiplinari

               28.

               Jinnota li, minħabba d-daqs tagħhom, aġenziji individwali jsibu diffikultà biex jistabbilixxu bordijiet ta' dixxiplina ad hoc minn fost staff li huwa ta' grad xieraq fil-karriera u li l-IDOC (l-Uffiċċju ta' l-Investigazzjoni u Dixxiplina) tal-Kummissjoni m’huwiex kompetenti għall-aġenziji; jitlob lill-aġenziji sabiex jikkunsidrau bord ta' dixxiplina komuni;

         Abbozz ta' Ftehim Interistituzzjonali

               29.

               Ifakkar fl-abbozz tal-Ftehim Interistituzzjonali dwar il-ħolqien ta' qafas operattiv għal aġenziji regolatorji Ewropej ippreżentat mill-Kummissjoni (COM(2005) 59), li kien maħsub li joħloq qafas orizzontali għall-ħolqien, l-istruttura, it-tħaddim, l-evalwazzjoni u l-kontroll ta' l-aġenziji regolatorji Ewropej; jinnota li l-abbozz jirrappreżenta inizjattiva utli bħala sforz sabiex ikunu rrazzjonalizzati l-ħolqien u l-immaniġġjar ta' l-aġenziji; jinnota l-istqarrija fir-rapport ta' sintesi 2006 tal-Kummissjoni (paragrafu 3.1, COM(2007) 274) li għalkemm ma sarx progress fin-negozjati wara l-pubblikazzjonita' l-abbozz, tnedew mill-ġdid diskussjonijiet dwar sustanza fil-Kunsill fi tmiem l-2006; jiddispjaċih li ma kienx possibbli li jsir iktar progress lejn l-adozzjoni;

               30.

               Jilqa’ b’sodisfazzjon għaldaqstant, l-impenn tal-Kummissjoni li tressaq Komunikazzjoni dwar il-ġejjieni ta' l-aġenziji regolatorji matul l-2008;

         Aġenziji ffinanzjati minnhom infushom

               31.

               Ifakkar li għaż-żewġ aġenziji li jiffinanzjaw lilhom infushom, id-direttur jingħata l-kwittanza mill-bord amministrattiv; jinnota li t-tnejn li huma għandhom eċċessi akkumulati sinifikanti minn dħul minn onorarji li jkunu ġew trasferiti minn ċifri tas-snin preċedenti:

                           —

                           Uffiċċju għall-Armonizzazzjoni tas-Suq Intern: flus kontanti u l-ekwivalenti fi flus kontanti: EUR 281 miljun (10),

                           —

                           Uffiċċju tal-Komunità għall-Varjetajiet ta' Pjanti: flus kontanti u l-ekwivalenti fi flus kontanti: EUR 18-il miljun (11);

         Punti speċifiċi

               32.

               Jesprimi s-sodisfazzjoni tiegħu dwar l-implimentazzjoni xierqa tal-baġit għas-sena finanzjarja 2006;

               33.

               Jinnota li ċ-Ċentru ilu jipprova jsaħħaħ u jiżviluppa s-sistema ta' superviżjoni interna tiegħu billi jtejjeb l-effikaċja tal-funzjoni u l-attivitajiet operattivi tiegħu;

               34.

               Jemmen li l-Ċentru għandu rwol importanti fit-tixrid ta' informazzjoni fil-livell lokali, reġjonali, nazzjonali u Komunitarju, kif ukoll fir-rigward tas-soċjetà ċivili; iħeġġu biex isir anke iktar effettiv fir-realizzazzjoni tal-missjoni tiegħu; ifaħħar mill-ġdid ix-xogħol imwettaq miċ-Ċentru, li qed jagħmel il-ħidma fdata lilu b'ġenerożità u jħalli impatt imprezzabbli;

               35.

               Jinnota li għas-sena finanzjarja 2006, il-Qorti ta' l-Awdituri kkwalifikat id-dikjarazzjoni ta' assigurazzjoni tagħha bl-osservazzjoni li, għalkemm fir-rapport tagħha tas-sena preċedenti kienet enfasizzat in-nuqqas ta' bażi legali għal deċiżjoni tal-Kumitat għall-Appelli taċ-Ċentru sabiex jikkonċedi lil aġent kumpens għal ħsara mhux pekunarja li m’hemmx dispożizzjoni għalih fir-Regolamenti ta' l-Istaff, dak il-kumpens xorta waħda tħallas fl-2006;

               36.

               Jinnota t-tweġiba taċ-Ċentru li l-legalità tad-deċiżjoni kkuntestata minn dakinhar 'l hawn ġiet ikkonfermata mis-Servizz Ġuridiku tal-Kummissjoni u t-tagħrif sussegwenti mill-Qorti ta' l-Awdituri li l-kwistjoni ġiet solvuta bir-riżultat li l-kumment ikkwalifikat tal-Qorti issa għandu jiġi interpretat bħala osservazzjoni dwar ir-riskju ta' l-immaniġġjar;

               37.

               Jiġbed l-attenzjoni lejn osservazzjonijiet oħrajn mill-Qorti ta' l-Awdituri fir-rapport tagħha dwar iċ-Ċentru, li jikkonċernaw:

                           —

                           proporzjon għoli ta' approprjazzjonijiet li ġew trasferiti jew kanċellati, flimkien ma' għadd għoli ta' trasferimenti fil-baġit,

                           —

                           in-nuqqas ta' proċedura ta' inventarju xierqa għall-identifikazzjoni, ir-reġistrazzjoni u l-kapitalizzazzjoni ta' l-assi,

                           —

                           dokumentazzjoni mhux kompleta ta' proċessi ta' kontroll intern,

                           —

                           in-nuqqas ta' bażi legali għar-rimborż tal-miżati ta' l-iskola tat-tfal ta' xi wħud mill-aġenti taċ-Ċentru,

                           —

                           in-nuqqas ta' kontroll effettiv rigward jekk dokumenti ppreżentati minn applikanti għal impjiegi biex juru l-esperjenza professjonali tagħhom joffrux prova ġenwina ta' din,

                           —

                           irregolaritajiet fi proċeduri ta' akkwist;

               38.

               Jilqa’ b’sodisfazzjon il-ħatra min-naħa taċ-Ċentru ta' awditur intern f’Diċembru 2006;

               39.

               Jinnota d-dikjarazzjoni fil-kontijiet taċ-Ċentru li r-rapport tal-verifika ta' l-IAS ta' Diċembru 2006 kkonferma li l-proċeduri issa huma regolari u li r-rakkomandazzjonijiet li saru qabel mill-IAS jew ġew implimentati b’mod sħiħ jew daqt jiġu implimentati b’mod sħiħ;

               40.

               Jinnota t-tagħrif li jinsab fir-rapport annwali li fl-2006 saru sforzi kbar għat-titjib ta' l-ambjent ta' kontroll intern u għall-implimentazzjoni tar-rakkomandazzjonijiet tal-verifika; jilqa’ b’sodisfazzjon id-dikjarazzjoni fir-rapport annwali li l-pjan ta' l-immaniġġjar annwali għall-2007 jinkludi għall-ewwel darba mekkaniżmu sistematiku ex-ante għall-immaniġġjar tar-riskji;

               41.

               Jinnota li s-sejbiet ta' l-OLAF relatati ma' kuntratti speċifiċi tal-perjodu bejn l-2001-2005 ġew trasmessi lill-awtoritajiet ġudizzjarji Griegi kompetenti;

               42.

               Jinnota l-ħolqien ta' qafas għall-koperazzjoni bejn iċ-Ċentru u l-Fondazzjoni Ewropea għat-Titjib tal-Kundizzjoniji tal-Ħajja u tax-Xogħol, li ġie ffirmat f’Novembru 2006 mid-Diretturi taż-żewġ aġenziji bl-għan li jkun żgurat l-użu tal-finanzjament disponibbli għar-riċerka f’oqsma ta' interess komuni;

               43.

               Jinnota li fil-karta tal-bilanċ taċ-Ċentru, fuq in-naħa ta' l-assi hemm imniżżla ċifra li tikkorrispondi għal artijiet u binjiet (EUR 4,57 miljun), flimkien ma' eċċess akkumulat ta' EUR 5 miljun fuq in-naħa tal-passiv.

      (1)  ĠU C 261, 31.10.2007, p. 46.

      (2)  ĠU C 309, 19.12.2007, p. 86.

      (3)  ĠU L 248, 16.9.2002, p. 1.

      (4)  ĠU L 39, 13.2.1975, p. 1.

      (5)  ĠU L 357, 31.12.2002, p. 72.

      (6)  ĠU L 187, 15.7.2008, p. 78.

      (7)  Riżoluzzjoni tal-Parlament Ewropew li tinkludi l-kummenti li jakkumpanjaw id-deċiżjoni dwar il-kwittanza lid-Direttur taċ-Ċentru Ewropew għall-Iżvilupp ta’ Taħriġ Professjonali b’rabta ma’ l-implimentazzjoni tal-baġit tiegħu għas-sena finanzjarja 2003 (ĠU L 196, 27.7.2005, p. 69).

      (8)  ĠU C 273, 15.11.2007, p. 1.

      (9)  Dokument tal-Kunsill DS 605/1/07 Rev1.

      (10)  Sors: Rapport dwar il-kontijiet annwali ta' l-Uffiċċju għall-Armonizzazzjoni tas-Suq Intern għas-sena finanzjarja 2006 flimkien mat-tweġibiet ta' l-Uffiċċju (ĠU C 309, 19.12.2007, p. 141).

      (11)  Sors: Rapport dwar il-kontijiet annwali ta' l-Uffiċċju Komunitarju tal-Varjetajiet tal-Pjanti għas-sena finanzjarja 2006 flimkien mat-tweġibiet ta' l-Uffiċċju (ĠU C 309, 19.12.2007, p. 135).


title: 2010/461/CFSP: Deċiżjoni tal-Kunsill 2010/461/PESK tas- 26 ta’ Lulju 2010 dwar appoġġ għall-attivitajiet tal-Kummissjoni Preparatorja tal-Organizzazzjoni tat-Trattat dwar il-Projbizzjoni Totali tal-Provi Nukleari (CTBTO) sabiex issaħħaħ il-kapaċitajiet ta’ monitoraġġ u verifika tagħha u fil-qafas tal-implimentazzjoni tal-Istrateġija tal-EU kontra l-Proliferazzjoni tal-Armi ta’ Qerda Massiva

text:
               20.8.2010

               MT

               Il-Ġurnal Uffiċjali tal-Unjoni Ewropea

               L 219/7

         DEĊIŻJONI TAL-KUNSILL 2010/461/PESK
   tas-26 ta’ Lulju 2010
   dwar appoġġ għall-attivitajiet tal-Kummissjoni Preparatorja tal-Organizzazzjoni tat-Trattat dwar il-Projbizzjoni Totali tal-Provi Nukleari (CTBTO) sabiex issaħħaħ il-kapaċitajiet ta’ monitoraġġ u verifika tagħha u fil-qafas tal-implimentazzjoni tal-Istrateġija tal-EU kontra l-Proliferazzjoni tal-Armi ta’ Qerda Massiva
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 26(2) u l-Artikolu 31(1) tiegħu,
   Billi:

               (1)

               Fit-12 ta’ Diċembru 2003, il-Kunsill Ewropew adotta l-Istrateġija tal-UE kontra l-Proliferazzjoni tal-Armi ta’ Qerda Massiva (l-Istrateġija), li l-Kapitolu III tagħha fih lista ta’ miżuri li jridu jittieħdu kemm fl-Unjoni Ewropea kif ukoll f’pajjiżi terzi biex tiġi miġġielda tali proliferazzjoni.

               (2)

               L-Unjoni qed timplimenta b’mod attiv l-Istrateġija u qed tagħti effett lill-miżuri elenkati fil-Kapitolu III tagħha, b’mod partikolari billi jiġu rilaxxati riżorsi finanzjarji b’appoġġ għal proġetti speċifiċi mmexxija minn istituzzjonijiet multilaterali, bħas-Segretarjat Tekniku Proviżorju tal-Organizzazzjoni tat-Trattat dwar il-Projbizzjoni Totali tal-Provi Nukleari (CTBTO).

               (3)

               Fis-17 ta’ Novembru 2003, il-Kunsill adotta l-Pożizzjoni Komuni 2003/805/PESK fuq l-universalizzazzjoni u t-tisħiħ tal-ftehimiet multilaterali fil-qasam tal-kontroll tal-armi ta’ qerda massiva u l-mezz tat-trasport tagħhom (1). Dik il-Pożizzjoni Komuni tappella, inter alia, għall-promozzjoni tal-iffirmar u r-ratifika tat-Trattat dwar il-Projbizzjoni Totali tal-Provi Nukleari (CTBT).

               (4)

               L-Istati Firmatarji tas-CTBT iddeċidew li jistabbilixxu Kummissjoni Preparatorja, li jkollha kapaċità ġuridika u li jkollha pożizzjoni bħala organizzazzjoni internazzjonali, bil-għan li twettaq l-implimentazzjoni effettiva tas-CTBT, sakemm tiġi stabbilita s-CTBTO.

               (5)

               Id-dħul fis-seħħ bikri u l-universalizzazzjoni tas-CTBT u t-tisħiħ tas-sistema ta’ monitoraġġ u ta’ verifika tal-Kummissjoni Preparatorja tas-CTBTO huma objettivi importanti tal-Istrateġija. B’konnessjoni ma’ dan, it-testijiet nukleari mwettqin mir-Repubblika Demokratika Popolari tal-Korea f’Ottubru 2006 u f’Mejju 2009 ssottolinjaw aktar l-importanza tad-dħul fis-seħħ bikri tas-CTBT u l-ħtieġa li s-sistema ta’ monitoraġġ u verifika tas-CTBTO tinbena u tissaħħaħ b’rata aktar mgħaġġla.

               (6)

               Il-Kummissjoni Preparatorja tas-CTBTO hija impenjata fl-identifikazzjoni tal-aħjar mod kif tista’ tissaħħaħ is-sistema tagħha ta’ verifika, inkluż permezz tal-iżvilupp ta’ kapaċitajiet ta’ monitoraġġ ta’ gass nobbli u sforzi mmirati biex jinvolvu bis-sħiħ l-Istati Firmatarji fl-implimentazzjoni tar-reġim ta’ verifika.

               (7)

               Fil-qafas tal-implimentazzjoni tal-Istrateġija, il-Kunsill adotta tliet Azzjonijiet Konġunti dwar appoġġ għall-attivitajiet tal-Kummissjoni Preparatorja tas-CTBTO: l-Azzjoni Konġunta 2006/243/PESK tal-20 ta’ Marzu 2006 (2) fil-qasam tat-taħriġ u tal-iżvilupp ta’ kapaċitajiet għall-verifika u l-Azzjonijiet Konġunti 2007/468/PESK tat-28 ta’ Ġunju 2007 (3) u 2008/588/PESK tal-15 ta’ Lulju 2008 (4) sabiex jissaħħu l-kapaċitajiet ta’ monitoraġġ u verifika tal-Kummissjoni Preparatorja.

               (8)

               Dan l-appoġġ tal-UE għandu jitkompla.

               (9)

               L-implimentazzjoni teknika ta’ din id-Deċiżjoni għandha tiġi fdata lill-Kummissjoni Preparatorja tas-CTBTO,

         ADOTTA DIN ID-DEĊIŻJONI:
   Artikolu 1
   1.   Għall-finijiet li tiġi żgurata l-implimentazzjoni kontinwa u prattika ta’ ċerti elementi tal-Istrateġija tal-UE kontra l-Proliferazzjoni tal-Armi ta’ Qerda Massiva (l-Istrateġija), l-Unjoni għandha tappoġġa l-attivitajiet tal-Kummissjoni Preparatorja tal-Organizzazzjoni tat-Trattat dwar il-Projbizzjoni Totali tal-Provi Nukleari (CTBTO) sabiex isir aktar progress lejn l-objettivi li ġejjin:

               —

               it-tisħiħ tal-kapaċitajiet tas-sistema ta’ monitoraġġ u verifika tas-CTBT, inkluż fil-qasam tal-kxif radju-nuklidu,

               —

               it-tisħiħ tal-kapaċitajiet tal-Istati Firmatarji tas-CTBT biex jissodisfaw ir-responsabbiltajiet ta’ verifika tagħhom skont is-CTBT u biex jitħallew jibbenefikaw bis-sħiħ mill-parteċipazzjoni fir-reġim tas-CTBT.

         2.   Il-proġetti li ser jiġu appoġġati mill-Unjoni għandu jkollhom l-objettivi speċifiċi li ġejjin:

               (a)

               it-titjib fl-operat u s-sostenibbiltà tas-sistema ta’ monitoraġġ u verifika tal-Kummissjoni Preparatorja tas-CTBTO;

               (b)

               it-tisħiħ tal-kapaċitajiet ta’ verifika tal-Kummissjoni Preparatorja tas-CTBTO fl-oqsma tal-ispezzjonijiet fuq il-post u l-monitoraġġ u l-verifika ta’ gass nobbli għall-kxif u l-identifikazzjoni ta’ splużjonijiet nukleari possibbli;

               (c)

               l-għoti ta’ assistenza teknika lil pajjiżi fl-Afrika, l-Amerika Latina u l-Karibew bl-għan tal-integrazzjoni sħiħa tal-Istati Firmatarji fis-sistema ta’ monitoraġġ u verifika tas-CTBT.

         Dawn il-proġetti għandhom jitwettqu għall-benefiċċju tal-Istati Firmatarji kollha tas-CTBT.
   Deskrizzjoni dettaljata tal-proġetti hija mniżżla fl-Anness.
   Artikolu 2
   1.   Ir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (ir-RGħ) għandu jkun responsabbli għall-implimentazzjoni ta’ din id-Deċiżjoni.
   2.   L-implimentazzjoni teknika tal-proġetti msemmija fl-Artikolu 1(2) għandha tkun fdata lill-Kummissjoni Preparatorja tas-CTBTO.
   3.   Il-Kummissjoni Preparatorja tas-CTBTO għandha twettaq il-kompiti tagħha taħt ir-responsabbiltà tar-RGħ. Għal dan l-għan, ir-RGħ għandu jidħol fl-arranġamenti meħtieġa mal-Kummissjoni Preparatorja tas-CTBTO.
   Artikolu 3
   1.   L-ammont ta’ referenza finanzjarja għall-implimentazzjoni tal-proġetti msemmija fl-Artikolu 1(2) għandu jkun ta’ EUR 5 280 000.
   2.   L-infiq iffinanzjat mill-ammont stabbilit fil-paragrafu 1 għandu jkun amministrat skont il-proċeduri u r-regoli applikabbli għall-baġit ġenerali tal-Unjoni.
   3.   Il-Kummissjoni Ewropea għandha tissorvelja l-implimentazzjoni tajba tal-kontribut tal-Unjoni msemmija fil-paragrafu 1. Għal dan il-għan, hija għandha tikkonkludi ftehim ta’ finanzjament mal-Kummissjoni Preparatorja tas-CTBTO. Il-ftehim ta’ finanzjament għandu jistipula li l-Kummissjoni Preparatorja tas-CTBTO għandha tiżgura l-viżibbiltà tal-kontribuzzjoni tal-Unjoni, skont id-daqs tagħha.
   4.   Il-Kummissjoni Ewropea għandha tagħmel ħilitha biex tikkonkludi l-ftehim ta’ finanzjament imsemmi fil-paragrafu 3 malajr kemm jista’ jkun wara d-dħul fis-seħħ ta’ din id-Deċiżjoni. Hija għandha tinforma lill-Kunsill bi kwalunkwe diffikultà f’dak il-proċess u bid-data tal-konklużjoni tal-ftehim ta’ finanzjament.
   Artikolu 4
   Ir-RGħ għandu jirrapporta lill-Kunsill dwar l-implimentazzjoni ta’ din id-Deċiżjoni abbażi ta’ rapporti regolari li għandhom jiġu mħejjija mill-Kummissjoni Preparatorja tas-CTBTO. Dawn ir-rapporti għandhom jiffurmaw il-bażi għall-evalwazzjoni mwettqa mill-Kunsill. Il-Kummissjoni Ewropea għandha tipprovdi informazzjoni dwar l-aspetti finanzjarji tal-proġetti msemmijin fl-Artikolu 3(3).
   Artikolu 5
   Din id-Deċiżjoni għandha tidħol fis-seħħ fil-jum tal-adozzjoni tagħha.
   Hija għandha tiskadi 18-il xahar wara d-data tal-konklużjoni tal-ftehim ta’ finanzjament imsemmi fl-Artikolu 3(3) jew sitt xhur wara d-data tal-adozzjoni tagħha jekk l-ebda ftehim ta’ finanzjament ma jkun ġie konkluż f’dak il-perijodu.

      Magħmul fi Brussell, is-26 ta’ Lulju 2010.

            Għall-Kunsill

            Il-President

         S. VANACKERE

      (1)  ĠU L 302, 20.11 2003, p. 34.

      (2)  ĠU L 88, 25.3.2006, p. 68.

      (3)  ĠU L 176, 6.7.2007, p. 31.

      (4)  ĠU L 189, 17.7.2008, p. 28.

      ANNESS

         L-appoġġ tal-Unjoni Ewropea għall-attivitajiet tal-Kummissjoni Preparatorja tas-CTBTO sabiex jissaħħu l-kapaċitajiet ta’ monitoraġġ u verifika tagħha u fil-qafas tal-implimentazzjoni tal-Istrateġija tal-UE kontra l-Proliferazzjoni tal-Armi ta’ Qerda Massiva

      I.   INTRODUZZJONI
      Il-bini ta’ sistema ta’ monitoraġġ u verifika li taħdem sew tal-Kummissjoni Preparatorja tas-CTBTO hija element kruċjali għat-tħejjija tal-implimentazzjoni tas-CTBT malli tkun daħlet fis-seħħ. L-iżvilupp tal-kapaċitajiet tal-Kummissjoni Preparatorja tas-CTBTO fil-qasam tal-monitoraġġ tal-gass nobbli hija għodda importanti biex jiġi vvalutat jekk splużjoni osservata hix test nukleari jew le. Barra minn hekk, l-operabbiltà u l-prestazzjoni tas-sistema ta’ monitoraġġ u verifika tas-CTBT tiddependi fuq il-kontribut tal-Istati Firmatarji tas-CTBT. Għalhekk, huwa importanti li l-Istati Firmatarji jitħallew jipparteċipaw fi u jikkontribwixxu bis-sħiħ għas-sistema ta’ monitoraġġ u verifika tas-CTBT.
      L-Unjoni ser tappoġġa erba’ proġetti, li l-objettivi tagħhom huma dawn li ġejjin:

                  (a)

                  it-titjib tal-operat u s-sostenibbiltà tan-Netwerk tal-Istazzjonijiet Sismiċi Awżiljarji (ASS) tas-Sistema ta’ Monitoraġġ Internazzjonali (IMS) tas-CTBT;

                  (b)

                  it-titjib tas-sistema ta’ verifika tas-CTBT permezz ta’ kooperazzjoni msaħħa mal-komunità xjentifika;

                  (c)

                  l-għoti ta’ assistenza Teknika lill-Istati Firmatarji fl-Afrika u fir-Reġjun tal-Amerika Latina u l-Karibew biex ikunu jistgħu jipparteċipaw u jikkontribwixxu bis-sħiħ għall-implimentazzjoni tas-sistema ta’ verifika tas-CTBT;

                  (d)

                  l-iżvilupp ta’ sistema kapaċi ta’ kxif ta’ gass nobbli tal-ispezzjoni fuq il-post.

            Il-prospetti għad-dħul fis-seħħ tas-CTBT ittejbu minħabba ambjent politiku aktar favorevoli. Minħabba din id-dinamika ġdida, fis-snin li ġejjin jeħtieġ li jiżdied l-iffokar urġenti kemm fuq it-tlestija tal-bini tas-sistema ta’ verifika tas-CTBT kif ukoll fuq l-iżgurar tal-prontezza u l-kapaċità operattiva tagħha. It-testijiet nukleari mħabbrin mir-Repubblika Demokratika Popolari tal-Korea (RDPK) f’Ottubru 2006 u f’Mejju 2009 mhux biss urew l-importanza ta’ projbizzjoni universali ta’ testijiet nukleari, iżda enfasizzaw ukoll il-ħtieġa għal sistema ta’ verifika effettiva għall-monitoraġġ tal-konformità ta’ tali projbizzjoni. Sistema ta’ verifika tas-CTBT kompletament operattiva u kredibbli tipprovdi lill-komunità internazzjonali b’mezzi indipendenti u affidabbli biex ikun żgurat li din in-norma tiġi rispettata.
      Fl-Azzjonijiet Konġunti 2006/243/PESK, 2007/468/PESK u 2008/588/PESK, l-Unjoni ffokat fuq it-tisħiħ tal-elementi ewlenin tal-kapaċitajiet ta’ verifika tas-CTBT fl-oqsma tal-kxif ta’ gass nobbli, tal-ispezzjonijiet fuq il-post kif ukoll tat-taħriġ u l-assistenza teknika. Filwaqt li l-proposta attwali tibni fuq il-proġetti preċedenti tal-Azzjoni Konġunta, sar iffukar partikolari fuq elementi li jsaħħu l-kapaċitajiet ta’ verifika tas-CTBT b’mod sostenibbli. Dan huwa ta’ importanza partikolari minħabba l-prospetti tad-dħul fis-seħħ tat-Trattat, f’liema żmien is-sistema ta’ verifika trid tkun kompletament operattiva.
      Iż-żamma tal-ogħla livell possibbli ta’ disponibbiltà tad-data tal-verifika tal-IMS ser tkun punt ta’ rifereiment importanti fil-valutazzjoni tal-prontezza operattiva tas-sistema ta’ verifika mad-dħul fis-seħħ. Il-Proġett I għalhekk jindirizza l-operat u s-sostenibbiltà tan-netwerk tal-ASS tal-IMS b’mod sistemiku.
      Il-Proġett II jindirizza l-kwistjoni ewlenija taż-żamma tal-kredibbiltà xjentifika u teknoloġika tas-sistema ta’ verifika tas-CTBT fuq medda twila. Dan għandu l-għan li jiżgura li l-progress xjentifiku u teknoloġiku f’xi oqsma speċifiċi relatati mal-verifika tas-CTBT jiġi integrat u applikat għar-rekwiżiti ta’ verifika tas-CTBT. Il-Proġett III huwa segwitu dirett għall-proġetti ta’ taħriġ u assistenza teknika tal-Azzjoni Konġunta 2008/588/PESK fl-Afrika u ser jiġi estiż għal xi stati tar-reġjun Latin u Karibew (LAC). Il-Proġett IV jiffoka fuq it-tisħiħ tal-kapaċitajiet tal-ispezzjoni fuq il-post (OSI) tas-CTBT permezz tal-iżvilupp ulterjuri ta’ sistema ta’ kxif ta’ gass nobbli (radioxenon) li tista’ ssir bl-OSI.
      L-erba’ proġetti b’appoġġ tal-attivitajiet tal-Kummissjoni Preparatorja tas-CTBTO msemmija hawn fuq, ser jiġu implimentati u ġestiti mis-Segretarjat Tekniku Proviżorju (PTS) tiegħu.
      II.   DESKRIZZJONI TAL-PROĠETTI

         Proġett I:   It-titjib tal-operat u s-sostenibbiltà tan-Netwerk tal-ASS tal-IMS tas-CTBT.

      Sfond:

                  1.

                  Fid-dawl tal-ħtieġa li jiżdiedu l-isforzi lejn il-prontezza tas-sistema ta’ verifika tas-CTBT fiż-żmien tad-dDħul fis-seħħ tas-CTBT, huwa ta’ importanza kbira li jkunu żgurati l-ogħla livelli possibbli ta’ operat u sostenibbiltà tan-netwerk tal-ASS. Għalhekk l-għan ta’ din il-proposta tal-proġett huwa li jinġabru l-fatti meħtieġa u l-kondizzjonijiet tas-sostenibbiltà għal kull waħda minn dawn il-faċilitajiet tan-netwerk tal-ASS sabiex jittejjeb il-livell ta’ sostenibbiltà tagħhom għal-livell mandatorju tar-rekwiżiti tekniċi u operattivi.

                  2.

                  Il-paragrafu 8 tal-Protokoll għas-CTBT jipprevedi li: “Biex jissupplimenta n-netwerk primarju, netwerk awżiljarju ta’ 120 stazzjon għandu jipprovdi informazzjoni, direttament jew permezz ta’ ċentru tad-data nazzjonali, liċ-Ċentru tad-Data Internazzjonali fuq talba. (…) L-istazzjonijiet awżiljarji għandhom jissodisfaw ir-rekwiżiti tekniċi u operattivi speċifikati fil-Manwal Operattiv tal-Monitoraġġ Sismoloġiku u l-Iskambju Internazzjonali ta’ Data Sismoloġika. Id-data mill-istazzjonijiet awżiljarji tista’ tintalab fi kwalunkwe ħin miċ-Ċentru tad-Data Internazzjonali u għandha tkun immedjatament disponibbli permezz ta’ konnessjonijiet on-line bil-kompjuter”. L-ASS għandhom jissodisfaw essenzjalment l-istess rekwiżiti tekniċi u operattivi bħall-istazzjonijiet sismiċi primarji.

                  3.

                  Spejjeż regolari assoċjati mal-operat u ż-żamma tal-ASS, inkluża s-sigurtà fiżika tal-faċilità għandhom jitħallsu mill-Istat responsabbli għal tali faċilitajiet. Dan ma jikkawżax problema għall-ASS ospitati u/jew operati minn pajjiżi żviluppati. Madankollu, dan jikkostitwixxi sfida sinifikanti fir-rigward tas-36 ASS ċertifikat tal-IMS li jinsabu f’pajjiżi li qed jiżviluppaw. Ħafna minn dawn l-istazzjonijiet ilhom joperaw għal ħafna snin u issa t-tagħmir installat qed jilħaq l-istadju tat-tmiem taċ-ċiklu tal-użu.

            Ambitu tal-Proġett

                  4.

                  L-ambitu prinċipali ta’ dan il-proġett huwa li jiġu assistiti l-awtoritajiet lokali biex jittejbu l-operat u s-sostenibbiltà tan-Netwerk tal-ASS tal-IMS. Dan jinkludi:

                              —

                              il-valutazzjoni tal-istatus attwali tal-ASS ċertifikati,

                              —

                              iż-żjajjar fl-istazzjonijiet, li matulhom issir kalibrazzjoni tas-sistema,

                              —

                              it-taħriġ addizzjonali fuq il-post lill-operaturi ta’ stazzjonijiet lokali, jekk ikun fattibbli,

                              —

                              it-titjib tal-infrastruttura u s-sigurtà, jekk ikun meħtieġ,

                              —

                              is-sostituzzjoni ta’ sistemi ta’ provvista ta’ enerġija ta’ riżerva, jekk ikun meħtieġ,

                              —

                              is-sostituzzjoni/rikapitalizzazzjoni ta’ tagħmir obsolet.

            L-ispejjeż operattivi għall-istazzjonijiet mhux ser ikunu koperti minn dan il-proġett.

                  5.

                  Fl-għażla tal-iASS għal dan il-proġett ser tingħata prijorità lil:

                              —

                              l-ASS tal-IMS attwalment ċertifikati li jinsabu f’pajjiż li qed jiżviluppa jew f’pajjiż fi transizzjoni,

                              —

                              l-ASS li attwalment mhumiex kapaċi għal missjoni,

                              —

                              l-ASS li qed joqorbu lejn in-nuqqas ta’ kapaċità għal missjoni, u

                              —

                              l-ASS li ġew identifikati bħala sostituti potenzjali għal stazzjoni Sismika Primarja tal-IMS.

                  6.

                  Fażi I ta’ dan il-proġett ser tikkonsisti minn żjajjar fl-istazzjonijiet għall-valutazzjoni tal-istatus attwali u l-ħtieġa kontinwa tal-ASS u għat-twettiq ta’ azzjonijiet pendenti ta’ manutenzjoni tat-tagħmir u l-infrastruttura. Lista finali ta’ stazzjonijiet li jeħtieġu ħidma futura ser tkun disponibbli biss wara li jkunu saru tali żjajjar. Barra minn hekk, is-sostituzzjoni tat-tagħmir, is-sistemi ta’ provvista ta’ enerġija ta’ riżerva, is-sigurtà u l-infrastruttura ser issir fil-fażi I fejn possibbli biex ikun żgurat li l-ASS antiki jkunu lesti mad-dħul fis-seħħ tas-CTBT.

                  7.

                  Fil-Fażi II, wara ż-żjara inizjali lill-ASS li jeħtieġu attenzjoni immedjata, ser tiġi identifikata lista dettaljata ta’ stazzjonijiet li jeħtieġu ħidma futura. Din il-lista ser tkun ipprovduta bħala riżultat tal-fażi I u ser tinkludi d-dettalji relatati mas-sostituzzjoni meħtieġa ta’ tagħmir, sistemi ta’ provvista ta’ enerġija ta’ riżerva, sigurtà u infrastruttura li huma meħtieġa biex ikun żgurat li ASS antiki jkunu lesti mad-dħul fis-seħħ tas-CTBT. F’din il-fażi, ser isiru serje ta’ żjajjar immirati lill-awtoritajiet lokali tal-pajjiżi ospitanti tal-ASS biex iqajmu r-rikonoxximent tar-responsabbiltajiet tat-trattat tagħhom fir-rigward tal-operat u ż-żamma tal-ASS u biex jiġi inkoraġġit l-istabbiliment tal-istruttura u r-riżorsi ta’ appoġġ nazzjonali meħtieġa.

                  8.

                  Ser jiġu organizzati żewġ sessjonijiet ta’ taħriġ/workshops dedikati għall-operaturi tal-ASS. Huwa previst li wieħed minnhom jiġi organizzat fl-Amerika t’Isfel u l-ieħor fl-Afrika jew fl-Asja.

                  9.

                  Ir-riżultat u l-benefiċċju mistenni ta’ dan il-proġett ser ikunu kapaċità mtejba, affidabbiltà u sostenibbiltà fit-tul tan-netwerk tal-IMS.

            Benefiċċji u Eżitu

                  10.

                  Il-benefiċċji mistennija ser jinkludu stazzjonijiet b’tagħmir modern li jiffunzjona tajjeb, li huma miżmumin fl-ogħla livell possibbli ta’ data disponibbli, biex b’hekk tiġi garantita l-kredibbiltà xjentifika u teknoloġika tas-sistema ta’ verifika fuq medda twila. L-assistenza f’termini ta’ tagħmir u taħriġ ser tiżgura li l-operaturi tal-istazzjonijiet ikunu kapaċi jżommu u joperaw l-istazzjon tagħhom fl-istandards tal-IMS mistennija, b’kont meħud tas-sostenibbiltà fit-tul u l-kwalità tad-data.

                  11.

                  Ser jiġi pprovdut rapport finali lir-RGħ li jinkludi l-informazzjoni li ġejja:

                              —

                              l-ASS li saretilhom żjara u l-azzjoni meħuda,

                              —

                              ir-riżorsi użati fuq bażi ta’ stazzjon bi stazzjon,

                              —

                              lista tal-awtoritajiet lokali kollha li saret laqa’ magħhom u sommarju tal-azzjonijiet maqbulin biex isiru,

                              —

                              lista tar-rapporti tal-problemi u r-rapporti tal-waqfien kollha (inklużi bħala annessi għar-rapport finali).

         Proġett II:   Titjib tas-sistema ta’ verifika tas-CTBT permezz ta’ kooperazzjoni msaħħa mal-komunità xjentifika

      Sfond

                  12.

                  Minħabba l-pass rapidu tal-progress xjentifiku u teknoloġiku, hija sfida ewlenija għall-Kummissjoni Preparatorja tas-CTBTO biex tibqa’ armonizzata mal-aħħar żviluppi fix-xjenzi li hu bbażat fuqhom is-CTBT u biex tivvalutahom regolarment fir-rigward tal-mandat tagħha ta’ verifika. Li tibqa’ fuq quddiem tal-isforzi ta’ verifika mad-dħul fis-seħħ tas-CTBT(u wara) huwa essenzjali li tinżamm il-kredibbiltà tas-sistema ta’ verifika tas-CTBT.

                  13.

                  Is-CTBT jserraħ fuq ix-xjenza u t-teknoloġija l-aktar avvanzati aktar minn kwalunkwe trattat internazzjonali ieħor dwar il-kontroll tal-armi. Il-komponenti kollha tas-sistema ta’ verifika unika tas-CTBT—l-IMS b’netwerk globali ta’ 337 faċilità ta’ monitoraġġ, iċ-Ċentru tad-Data Internazzjonali (IDC) għall-analiżi ta’ ammont kbir ta’ data u reġim OSI li jinkludi serje ta’ teknoloġiji kumplessi—jiddependu mill-iżvilupp kontinwu tax-xjenza u t-teknoloġija u minn relazzjoni mill-qrib mal-komunità xjentifika u l-interazzjoni magħha.

                  14.

                  Is-CTBT u l-Protokoll tiegħu jipprovdu lill-Organizzazzjoni mandat ċar biex is-CTBTO ttejjeb it-teknoloġiji ta’ verifika tagħha, waqt li jappellaw lil kull Stat Parti biex “... jikkoopera mal-Organizzazzjoni u ma’ Stati Partijiet oħra fit-titjib tas-sistema ta’ verifika…” (l-Artikolu IV(11) tas-CTBT) u lill-IDC biex “...isaħħaħ progressivament il-kapaċitajiet tekniċi tiegħu…” (il-punt (B) tal-paragrafu 18 tal-Parti I tal-Protokoll tas-CTBT).

                  15.

                  Kmieni fir-rebbiegħa tal-2008 l-PTS beda l-proġett dwar Studji Xjentifiċi Internazzjonali (ISS) bl-għan li jiġu vvalutati l-kapaċità u l-prontezza tas-sistema ta’ verifika tas-CTBT u biex jiġu identifikati l-iżviluppi xjentifiċi u teknoloġiċi li jistgħu jsaħħu l-kapaċitajiet kif ukoll itejbu l-effiċjenza u l-effettività tal-proċessi tal-PTS. L-involviment wiesa’ tal-komunità teknika u xjentifika permezz tal-Konferenza dwar l-Istudji Xjentifiċi Internazzjonali (ISS09) ipprovda ħafna suġġerimenti biex jittejbu l-kapaċitajiet ta’ verifika bl-użu ta’ teknoloġiji u metodi l-aktar avvenzati.

                  16.

                  Bħala segwitu għall-ISS09, il-PTS qed jaħdem biex jutilizza dawn l-ideat u s-suġġerimenti biex itejjeb b’mod konkret il-proċessi tiegħu u jesplora l-potenzjal ta’ verifika ta’ metodi ġodda. Taħt il-ġestjoni tal-PTS, qed isiru workshops iffokati li jinvolvu lill-komunità xjentifika ġenerali biex tavvanza ftit mill-ideat promettenti mill-ISS09. Qed jingħataw kuntratti għall-iżvilupp ta’ proċessi innovattivi ġodda identifikati fil-workshops u qed jiġi stabbilit Ċentru ta’ Sfruttament tad-Data Virtwali (vDEC) biex jipprovdi pjattaforma għall-iżvilupp u l-ittestjar ta’ dawn il-proċessi. Titjib u innovazzjonijiet potenzjali relatati mal-verifika li ġejjin mill-ħidma kkuntrattata ser jiġu sottomessi lill-Organi tat-Tfassil tal-Politika (PMOs) tal-Kummissjoni Preparatorja tas-CTBTO għall-kunsiderazzjoni.

            Objettivi

                  17.

                  L-objettivi ta’ dan il-proġett huma li tittejjeb is-sistema ta’ verifika tas-CTBT bl-appoġġ tal-involviment tal-komunità xjentifika u teknika esterna ġenerali:

                              —

                              fl-evalwazzjoni tal-kapaċitajiet eżistenti tas-sistema ta’ verifika tas-CTBT,

                              —

                              fil-kontribut għall-iżvilupp ta’ dawk it-teknoloġiji li għadhom ma ġewx esplorati kompletament f’dan il-qafas, u

                              —

                              fil-provvediment ta’ bażi xjentifika u teknika soda għall-valutazzjoni tal-ħtiġijiet fit-tul biex tkun żgurata l-verifikabbiltà tas-CTBT.

            Ambitu

                  18.

                  L-ambitu ta’ dan il-proġett jinvolvi it-tliet kompiti li ġejjin:

                              —

                              l-istabbiliment ta’ qafas għal kooperazzjoni strutturata mal-komunità xjentifika u teknika esterna għall-appoġġ ta’ proġetti ġodda u l-innovazzjoni għall-benefiċċju tal-kapaċitajiet ta’ verifika tas-CTBT,

                              —

                              l-identifikazzjoni ta’ oqsma fejn l-impatt potenzjali ta’ attivitajiet iffokati ta’ riċerka u żvilupp immirat għall-avvanz tal-effettività u l-effiċjenza tas-sistema ta’ verifika ser tkun sostanzjali, u

                              —

                              l-iżvilupp ta’ dawk it-tekniki għall-preżentazzjoni lill-PMOs u l-kunsiderazzjoni minnhom.

                  19.

                  Dawn il-kompiti ser jinkisbu permezz ta’ workshops iffokati biex jiġu diskussi u identifikati l-oqsma bl-akbar potenzjal għall-verifika tas-CTBT u, it-tieni, permezz tal-finanzjament tal-iżvilupp u l-ittestjar ta’ dawn il-metodi għall-użu possibbli fis-sistema ta’ verifika. Il-vDEC ser isaħħaħ il-parteċipazzjoni tal-komunità xjentifika u teknika u ser jipprovdi aċċess għar-riżorsi tad-data u l-kompjuter b’appoġġ għall-proġetti.

                  20.

                  L-ISS09 irrevediet il-kapaċitajiet tas-sistema ta’ verifika tas-CTBT. Attwalment, u bħala bażi għal dan il-proġett, ir-riżultati tal-informazzjoni u r-riċerka li ġew ippreżentati lill-ISS09 qed jinġabru u jiġu vvalutati fil-PTS. Sussegwentement, u abbażi ta’ dawn is-sejbiet,

                              —

                              Fażi I tal-proġett ser tikkonsisti minn serje ta’ workshops immirati u laqgħat tekniċi mal-esperti xjentifiċi u tekniċi. Dawn il-workshops, li ser jibdew fl-aħħar nofs tal-2010 u kmieni fl-2011, jew bħala parti mill-kalendarju regolari tal-avvenimenti tal-Kummissjoni Preparatorja tas-CTBTO jew speċifikament iffinanzjati minn dan il-proġett, ser jinkludu preżentazzjonijiet dwar, u ser jeżaminaw, tekniki u proċessi li għandhom l-aħjar potenzjal għat-titjib tal-effettività u l-effiċjenza tas-sistema ta’ verifika.

                              —

                              Fil-fażi II, l-iżvilupp u l-ittestjar tal-aktar soluzzjonijiet promettenti identifikati fil-fażi I ser jiġu kkuntrattati lill-istituzzjonijiet tar-riċerka xjentifika bl-għan li jittestjaw u jikkonsolidaw dawn l-istudji promettenti f’software li jista’ jitħaddem. Dan is-software ser jiġi ppreżentat lill-PMOs li ser jikkunsidraw l-inkorporazzjoni tiegħu fl-ambjent operattiv proviżorju tas-sistema ta’ verifika tas-CTBT.

                  21.

                  Barra mill-attivitajiet fil-fażijiet I u II, il-komunità xjentifika ġenerali ser tiġi involuta f’eżami ta’ xjenzi u teknoloġiji emerġenti ta’ rilevanza għas-sistema ta’ verifika tas-CTBT permezz ta’ previżjoni teknoloġika. Din l-attività parallela ser tkun ibbażata wkoll fuq il-ġbir u l-analiżi tas-sejbiet tal-ISS09 u ser titwettaq permezz ta’ workshops u analiżi biblijometrika matul l-2010 u l-2011. Din il-Previżjoni Teknoloġika għandha l-għan li tipprovdi l-informazzjoni u l-analiżi meħtieġa biex jibqgħu fuq quddiem tax-xjenza tal-verifika fil-futur prevedibbli.

            Ġestjoni

                  22.

                  L-aspetti kollha ta’ dan il-proġett ser jiġu ġestiti mill-PTS b’parteċipazzjoni barranija potenzjali. Il-PMOs ser ikun informat fuq bażi regolari dwar l-attivitajiet u l-benefiċċji potenzjali tagħhom. Dan ser jinkludi informazzjoni fil-qosor dwar il-proġetti li jkunu għaddejjin kif ukoll preżentazzjonijiet iffokati fuq proġetti speċifiċi kif adatt.

                  23.

                  Biex jikkapitalizzaw fuq il-momentum tal-ISS09, il-koordinaturi u l-integraturi tal-oqsma tas-suġġetti differenti relatati mal-verifika li kienu involuti fil-proċess ISS09 ser ikunu kandidati potenzjali għall-kontribut lill-organizzazzjoni u t-tmexxija tal-workshops iffokati. Dawn ix-xjenzati prominenti ser jaħdmu mal-ġestjoni tal-PTS biex jiżguraw il-parteċipazzjoni wiesgħa mill-komunità xjentifika u biex jgħinu fl-organizzazzjoni u l-kopresidenza tas-sessjonijiet ta’ dawn il-laqgħat u l-workshops.

                  24.

                  L-ideat u l-proġetti potenzjali ġenerati u rakkomandati mill-workshops iffokati ser jiġu riveduti mill-PTS. Il-ġestjoni tal-PTS ser tiżgura li l-attivitajiet tal-proġett huma ffokati fuq l-objettiv aħħari tat-titjib tal-kapaċitajiet tas-sistema ta’ verifika.

            vDEC

                  25.

                  L-implimentazzjoni tal-vDEC qed timxi ‘l quddiem peress li hija għodda ewlenija fl-isforzi tal-PTS biex il-kapaċitajiet tiegħu jissaħħu progressivament. L-impetu inizjali għall-vDEC oriġina mill-isforzi tat-Tagħlim bil-Magni/Estrazzjoni tad-Data (tekniki ta’ proċessar innovattivi) mwettqin taħt il-proġett ISS09 u kien immotivat fil-biċċa l-kbira mill-ħtieġa perċepita għal pjattaformi ta’ skambju u komunikazzjoni, li jippermettu l-aċċess għad-data u s-software tal-PTS.

                  26.

                  Abbażi ta’ dawn il-ħtiġijiet, u biex ikun ipprovdut l-aċċess għad-data u l-għodda ta’ proċessar, il-pjattaforma ta’ żvilupp tal-vDEC (hardware u software) ser:

                              —

                              tospita skambju xjentifiku,

                              —

                              tipprovdi arkivju kbir ta’ data parametrika, fil-forma ta’ mewġa u radjunuklida lil riċerkaturi li jaħdmu biex jittejjeb il-proċessar,

                              —

                              tipprovdi aċċess għas-software,

                              —

                              tipprovdi aċċess għall-verżjoniet tal-ittestjar tal-pipelines tal-ipproċessar biex ikunu jistgħu jiġu installati u ttestjati moduli alternattivi,

                              —

                              tintegra data addizzjonali mad-data tal-IMS biex jiġi investigat it-titjib li jirriżulta minn din l-addizzjoni.

            Monitoraġġ u Teknoloġiji tal-OSI

                  27.

                  Il-monitoraġġ u t-teknoloġiji tal-OSI huma l-pedamenti tas-sistema ta’ verifika tas-CTBT. L-ISS09 pprovdiet reviżjoni xjentifika esterna ta’ dawk it-teknoloġiji kif ukoll ħarsa lejn ħafna avvanzi moderni f’dawn l-oqsma. Huwa importanti kemm li tinqabad l-essenza tal-informazzjoni ppreżentata u li jkunu segwiti dawk l-oqsma fejn jista’ jsir titjib konkret fil-kapaċitajiet ta’ verifika.

                  28.

                  Qed jinġabru r-riżultati tal-informazzjoni u r-riċerka mill-kartelluni u l-preżentazzjonijiet xjentifiċi fl-ISS09 u dawn ser isiru disponibbli għall-utenti reġistrati u x-xjenzati. Dan ser jifforma l-bażi għal workshops u laqgħat immirati (fażi I) f’oqsma ta’ suġġetti speċifiċi biex jiġi kkonsolidat aktar il-kontribut tal-ISS09 u biex jiġu esplorati u identifikati ideat promettenti oħra li ta’ min iwettaqhom għall-benefiċċju tas-sistema ta’ verifika tas-CTBT. Ser jiġu ffinanzjati proġetti magħżulin immirati lejn l-iżvilupp u l-ittestjar tal-aktar ideat promettenti (fażi II). Ir-rżultati ta’ dawn il-proġetti ser jiġu sottomessi għal konsiderazzjoni aħħarija mill-PMOs meta jkun hemm prova ta’ titjib. Il-benefiċċji ta’ dan l-element tal-proġett huma l-effiċjenza u l-effettività mtejbin tal-proċessi ta’ sistema ta’ verifika tas-CTBT.

                  29.

                  Fost is-suġġetti speċifiċi li jistgħu jiġu segwiti taħt fażi II tal-proġett hemm:

                              —

                              il-fużjoni tad-data,

                              —

                              l-identifikazzjoni ta’ fażi fil-forma ta’ mewġa,

                              —

                              it-tekniki tal-OSI, u

                              —

                              il-proċessar ta’ data avvanzat u l-kategorizzazzjoni tal-avvenimenti għall-analiżi radjunuklida.

                        Il-monitoraġġ u l-valutazzjoni tal-prestazzjoni tas-sistema f’dawn l-oqsma speċifiċi ser ikunu attività ta’ prijorità biex jiġu kkwantifikati r-riżultati tal-proċessi żviluppati reċentament.

                  30.

                  Il-fużjoni tad-data fil-forma ta’ mewġa kienet suġġett ta’ laqgħa teknika reċenti dwar l-estrazzjoni tad-data (teknika ta’ proċessar innovattiva), u l-ideat ippreżentati ser ikunu lesti għall-iffinanzjar sal-aħħar tal-2010. Żewġ proġetti sekondarji tal-fużjoni tad-data huma antiċipati għall-iffinanzjar permezz ta’ kuntratturi: pereżempju, fużjoni ta’ data fil-forma ta’ mewġa (sismika, idroakustika, u infrasound); u l-fużjoni ta’ prodotti/data fil-forma ta’ mewġa u radjunuklidi biex jipproduċu Bullettin ta’ Avvenimenti Marbutin Flimkien (Fused Event Bulletin).

                  31.

                  L-identifikazzjoni tal-fażi hija qasam identifikat mill-PTS fejn il-komunità xjentifika tista’ tagħti kontribut sinifikanti. Il-workshops dwar l-estrazzjoni tad-data indirizzaw din il-kwistjoni u ser ikomplu jagħmlu dan, u l-Workshop dwar l-Infrasound tard fl-2010 ser jinkludi l-identifikazzjoni tal-fażi bħala wieħed mis-suġġetti tiegħu. Fl-2011 ser jiġi solleċitat kuntratt biex jiġu żviluppati tekniki promettenti u biex jiġu ttestjati fl-infrastruttura tal-proċessar tal-vDEC.

                  32.

                  Is-CTBT jawtorizza l-użu ta’ sett ta’ tekniki differenti matul OSI f’konformità mad-dispożizzjonijiet u r-restrizzjonijiet dwar il-ġbir, it-trattament u l-analiżi ta’ kampjuni u kejl. Huwa permess total ta’ disa’ gruppi ta’ tekniki, li ħafna minnhom ġew adattati għall-applikazzjoni f’ambjent tal-OSI. Tlieta minn dawn it-tekniki, jiġifieri l-immaġni multispettrali, is-sismika attiva u t-tħaffir huma fl-istadju inizjali fil-qafas speċifiku tal-OSI minkejja li huma żviluppati sew fl-ambjent tal-ipprospettar ġeofiżiku, kummerċjali u dak tar-riċerka. Għalhekk jeħtieġ li ssir diskussjoni mal-esperti dwar kif dawn it-tekniki jistgħu jiġu adattati għall-pekuljaretajiet u r-restrizzjonijiet li fihom ser titwettaq OSI: restrizzjonijiet ta’ ħin u riżorsi, partkolaritajiet loġistiċi, limitazzjonijiet potenzjali imposti mill-istat parti tal-ispezzjoni, eċċ.

                  33.

                  Ser isiru tliet laqgħat tal-esperti b’attendenza minn rappreżentanti ta’ kumpanniji tal-esplorazzjoni u istituzzjonijiet xjentifiċi, riċerkaturi, u esperti dwar testijiet nukleari bejn it-tieni nofs tal-2010 u l-ewwel nofs tal-2011 dwar is-suġġetti li ġejjin:

                              —

                              l-immaġni multispettrali – (inklużi l-wavelengths tal-infraaħmar) huma permessi matul il-fażi iniżjali ta’ OSI; flimkien mal-istħarriġ radjumetriku mill-ajru, jistgħu jiġu karatterizzati anomaliji tal-wiċċ potenzjalment relatati mal-karatteristiċi osservabbli ta’ test nukleari;

                              —

                              is-sismika attiva – tista’ tintuża biex tinkixef il-preżenza ta’ kavitajiet, jew għall-inqas ta’ bidliet fil-karatteristiċi tal-blat madwar il-punt ta’ detonazzjoni ta’ splużjoni nukleari taħt l-art;

                              —

                              it-tħaffir – jipprovdi kampjuni mill-qrib ta’ kavità li jwassal għal tweġiba konklużiva għall-mistoqsija dwar jekk seħħx test nukleari.

                  34.

                  Peress li dawn it-teknoloġiji huma standard fl-industrija, il-workshops (tal-fażi I mhux ser jiġu segwiti mill-iżvilupp tal-fażi II; ir-rakkomandazzjonijiet minn dawn il-laqgħat tal-esperti ser jiddaħħlu f’rapport dwar l-applikazzjoni ta’ dawn it-teknoloġiji għall-OSI li ser jiġi ppreżentat lill-PMOs għal kunsiderazzjoni.

                  35.

                  B’enfasi fuq l-inkorporazzjoni tat-teknoloġija tal-gass nobbli fis-sistema ta’ verifika, jeħtieġ titjib fil-proċessar tad-data u kategorizzazzjoni tal-avvenimenti għall-analiżi radjunuklida. Fit-tieni nofs tal-2010 l-komunità xjentifika ser tiġi inkoraġġita biex tipparteċipa fil-workshop dwar l-Esperiment Internazzjonali tal-Gass Nobbli fejn ser jinġabru u jiġu diskussi l-ideat tal-komunità xjentifika dwar is-suġġett. Imbagħad fl-2011 ser jiġi solleċitat kuntratt biex jiġu żviluppati tekniki promettenti u biex jiġu ttestjati fl-infrastruttura tal-proċessar tal-vDEC.

                  36.

                  Fl-2011 ser tiġi kkuntrattata l-ħidma biex tiġi vvalutata l-prestazzjoni tas-sistema permezz tar-riżorsi tal-vDEC. Il-parteċipazzjoni esterna fil-valutazzjoni tal-prestazzjoni tas-sistema hija essenzjali biex tinżamm il-kredibbiltà xjentifika lejn il-komunità globali u ser ittejjeb il-fiduċja tal-Istati Partijiet meta jikkunsidraw li jivvalidaw is-sistema ta’ verifika u li jikkummissjonaw id-diversi elementi tagħha. Il-miżuri ta’ prestazzjoni żviluppati permezz ta’ dan il-finanzjament huma mistennija li jipproduċu miżuri ta’ valutazzjoni tal-prestazzjoni tas-sistema ġodda u mtejbin li jistgħu jiġu ppreżentati lill-PMO bħala titjib propost.

            Previżjoni Teknoloġika

                  37.

                  Filwaqt li qed titħejja s-sistema ta’ verifika tas-CTBT emerġenti għall-użu operattiv, għandha tingħata wkoll attenzjoni għat-triq ‘il quddiem biex tinżamm il-kredibbiltà xjentifika u teknoloġika tal-kapaċitajiet ta’ verifika tagħha fit-tul. Il-previżjoni teknoloġika, filwaqt li teżamina l-iżviluppi xjentifiċi u teknoloġiċi li jikkontribwixxu għal dawn il-kapaċitajiet fit-tul, ser tgħin lill-Kummissjoni Preparatorja tas-CTBTO biex tkun fuq quddiem fil-qasam tagħha. L-ammont kbir ta’ kontributi xjentifiċi u ta’ riċerka tal-ISS09 pprovda kontribut siewi u linja ta’ bażi għal approċċ komprensiv tal-previżjoni teknoloġika. Bl-għarfien tat-teknoloġiji emerġenti, jista’ jiġi żviluppat pjan direzzjonali biex dawk it-teknoloġiji jiġu inkorporati fis-sistema ta’ verifika, u biex jinħarġu rakkomadazzjonijiet lill-PMOs għal pjanijiet ta’ implimentazzjoni għal dawk it-teknoloġiji li jtejbu l-proċessi ta’ monitoraġġ.

                  38.

                  Fl-2009 l-PTS investa fis-servizzi konsultattivi tal-previżjoni teknoloġika, b’mod partikolari biex tiġi żviluppata analiżi biblijometrika u tkun applikata għal żewġ suġġetti dwar il-previżjoni teknoloġika. Abbażi ta’ dawn l-esperjenzi, dan il-proġett jipprevedi li jestendi din it-teknika pprovata għal erba’ suġġetti addizzjonali kritiċi għall-iżvilupp tat-teknoloġija għas-sistemi tas-CTBTO li ser jibdew fit-tieni nofs tal-2010, jiġifieri:

                              —

                              it-teknoloġija tal-informazzjoni u l-komunikazzjoni,

                              —

                              is-Sorsi tal-enerġija,

                              —

                              is-Sensuri u l-immaġni,

                              —

                              interkonnessjonijiet ta’ sistemi ta’ awtomazzjoni u umani.

                  39.

                  Minbarra l-analiżijiet, fl-2011 ser issir serje ta’ erba’ workshops immirati u ffokati li jiġbdu parteċipanti mill-komunitajiet tax-xjenza u t-teknoloġija biex dawn is-suġġetti jiġu esplorati u żviluppati aktar u, konsegwentement, biex ikun żgurat l-għarfien tal-aħħar żviluppi teknoloġiċi u l-livell l-aktar avvanzat tas-sistemi tas-CTBT.

                  40.

                  Il-finanzjament ser jintuża għal-liċenzjar għal 18-il xahar tal-għodod tas-software tal-previżjoni teknoloġika u għall-ikkuntrattar ta’ servizzi ta’ esperti biex jissaħħu u jittejbu l-aċċessibbiltà u l-effettività tas-Sistema ta’ Komunikazzjoni tal-Previżjoni Teknoloġika (TFCS) eżistenti bil-ħsieb li din issir għodda aktar effettiva u forum tassew kollaborattiv mal-komunità xjentifika.

                  41.

                  L-avvanzi futuri fis-sorsi ġodda tal-enerġija, is-sensuri ġeofiżiċi, l-awtomazzjoni u l-wiri jibbenefikaw lill-Kummissjoni Preparatorja tas-CTBTO billi potenzjalment ibaxxu l-ispejjeż operattivi tal-istazzjonijiet, iżidu l-affidabbiltà tal-istazzjonijiet u l-proċessar awtomatiku, u jżidu l-effiċjenza u l-effettività tal-analiżi, biex insemmu ftit.

            Konklużjoni

                  42.

                  L-involviment wiesa’ tal-komunità teknika u xjentifika permezz tal-ISS09 pprovda ħafna suġġerimenti biex jittejbu l-kapaċitajiet ta’ verifika tas-CTBT bl-użu ta’ teknoloġiji u metodi l-aktar avvenzati. Il-PTS qed jaħdem biex jaqbad l-aktar ideat u suġġerimenti promettenti biex itejjeb b’mod konkret il-proċessi tiegħu u jesplora l-potenzjal ta’ verifika ta’ metodi ġodda.

                  43.

                  L-attivitajiet proposti ta’ dan il-proġett ser jinvolvu lill-komunità xjentifika u teknika fl-eżami ta’ kwistjonijiet tekniċi speċifiċi u fl-iżvilupp ta’ proċessi innovattivi li jtejbu l-prestazzjoni eżistenti tas-CTBT u l-valutazzjoni tagħha, l-ewwel permezz ta’ sett ta’ workshops immirati għall-esplorazzjoni ta’ ideat ġodda, u t-tieni bl-ittestjar tat-tekniki promettenti u l-iżvilupp tagħhom fi proċessi li jistgħu jitħaddmu. Dawn ser jiġu ppreżentati lill-PMOs li ser jikkunsidra l-inkorporazzjoni tagħhom fl-ambjent operattiv proviżorju tas-CTBT.

                  44.

                  Barra minn hekk, il-komunità xjentifika ġenerali ser tkun involuta biex teżamina xjenzi u teknoloġiji emerġenti ta’ rilevanza għall-verifika tas-CTBT. Din l-attività ser tkun ibbażata wkoll fuq il-ġbir u l-analiżi tas-sejbiet tal-ISS09 u ser titwettaq permezz ta’ workshops u analiżi biblijometrika matul l-2010 u l-2011. Il-previżjoni teknoloġika għandha l-għan li tipprovdi l-informazzjoni u l-analiżi meħtieġa biex tibqa’ fuq quddiem tax-xjenza tal-verifika fil-futur prevedibbli.

                  45.

                  Il-finanzjament inizjali ser ikopri l-ispejjeż relatati mal-iżvilupp u l-appoġġ tal-aħjar ideat tal-ISS09 u mal-previżjoni teknoloġika. Matul il-proġett, il-PTS ser jistabbilixxi u jirfina l-proċessi u l-għodod għall-involviment tal-komunità xjentifika u ser juri l-valur ta’ din is-sħubija bħala mekkaniżmu għall-iżvilupp, l-ittestjar u t-titjib implimentattiv tas-sistema ta’ verifika. Huwa maħsub (lil hinn minn dan il-proġett) li jiġu estiżi r-rabtiet mal-komunità xjentifika globali, u b’hekk jiżdied l-istatus tal-isforzi kollaborattivi u jiżdied in-numru tal-kontributuri potenzjali għalihom, sabiex ikun jista’ jittieħed l-ikbar benefiċċju għas-sistema ta’ verifika mir-riċerka l-aktar avvanzata.

         Proġett III:   Assistenza Teknika għall-Istati Firmatarji fl-Afrika u fir-Reġjun tal-Amerika Latina u l-Karibew biex ikunu jistgħu jipparteċipaw u jikkontribwixxu bis-sħiħ għall-implimentazzjoni tas-sistema ta’ verifika tas-CTBT

      Sfond

                  46.

                  Waħda mill-karatteristiċi uniċi tas-sistema ta’ verifika tas-CTBT fost is-sistemi ta’ kontroll tal-armi hija l-għoti fi żmien reali ta’ informazzjoni rilevanti għall-konformità direttament lill-Istati Firmatarji. Minbarra l-għan primarju tal-verifika tas-sistema ta’ monitoraġġ tas-CTBT, it-teknoloġiji u d-data tal-IMS huma ta’ użu konsiderevoli għal aġenziji ċivili u tal-gvernijiet fl-analiżi tagħhom ta’ (pereżempju) terremoti, żbroffi ta’ vulkani, splużjonijiet taħt l-ilma, tibdil fil-klima u tsunamis.

                  47.

                  Filwaqt li l-interess fost il-pajjiżi li qed jiżviluppaw fl-istabbiliment ta’ Ċentri Nazzjonali tad-Data (NDC) kiber b’mod sinifikanti fis-snin li għaddew - żieda ta’ madwar 20 % fl-abbonatigħall-IDC - bosta pajjiżi li qed jiżviluppaw għad m’għandhomx aċċess sħiħ għas-sistema tas-CTBT.
                  Għalhekk, qed isiru sforzi addizzjonali mill-PTS biex jiżdied in-numru ta’ NDCs stabbiliti, in-numru ta’ Kontijiet Firmatarji Siguri u n-numru ta’ utenti awtorizzati. B’mod partikolari, is-70 Stati Firmatarji li baqa’ li għad m’għandhomx aċċess għad-Data tal-IMC u l-prodotti tal-IDC huma mmirati (29 fl-Afrika, 8 fl-Amerika Latina, 10 fil-Lvant Nofsani u l-Asja tan-Nofsinhar, 12 fl-Asja tax-Xlokk, il-Paċifiku u l-Lvant Imbiegħed, 3 fl-Ewropa tal-Lvant u 8 fl-Amerika ta’ Fuq u fl-Ewropa tal-Punent). Dawn l-isforzi huma diretti lejn dawk li jeħtieġu l-appoġġ tekniku tal-PTS sabiex jiżdied l-użu tagħhom ta’ din id-data u dawn il-prodotti.

                  48.

                  Skont l-Azzjoni Konġunta 2008/588/PESK inbeda proġett ta’ assistenza teknika bl-għan li tiġi ffaċilitata l-parteċipazzjoni mtejba tal-istati Afrikani fis-sistema ta’ verifika tas-CTBT u l-benefiċċji ċivili u xjentifiċi tagħha. Total li jasal sa 19-il stat Afrikan ġew magħżula bħala benefiċjarji għal dak il-proġett. Madankollu, huma meħtieġa riżorsi addizzjonali biex jiġu indirizzati l-ħtiġiet identifikati fir-reġjun tal-Afrika kif ukoll f’reġjuni oħra.

                  49.

                  Il-proġett ġdid ta’ assistenza teknika propost huwa segwitu tal-proġett li nbeda taħt l-Azzjoni Konġunta 2008/588/PESK. Dan ser jestendi l-appoġġ tekniku lill-istati Afrikani li ma setgħux jiġu inklużi fl-ewwel proġett kif ukoll lill-istati magħżulin fir-Reġjun tal-Amerika Latina u l-Karibew (ir-Reġjun LAC). Fl-għażla tal-pajjiżi benefiċjarji proposti, ser jingħata prijorità lil:

                              —

                              l-Istati Firmatarji mingħajr Kont Sigur (37 fiż-żewġ reġjuni) u

                              —

                              l-Istati Firmatarji li għandhom Kont Sigur iżda li jeħtieġu li jsaħħu l-infrastruttura teknika tagħhom sabiex jiżdied l-użu minnhom tad-data tal-IMS u tal-prodotti tal-IDC għall-parteċipazzjoni effettiva tagħhom fis-sistema ta’ verifika kif ukoll għal applikazzjonijiet ċivili u xjentifiċi.

                  50.

                  Biex jiġu sostnuti l-attivitajiet tal-NDCs, ir-riżorsi meħtieġa għall-operat tal-faċilità għandhom jiġu pprovduti mill-pajjiżi riċeventi. L-impenn tal-pajjiż riċeventi huwa meqjus bħala prerekwiżit għas-suċċess tal-proġett.

                  51.

                  Bħal fil-każ tal-proġett li nbeda taħt l-Azzjoni Konġunta 2008/588/PESK, dan il-proġett ser jinvolvi l-għoti ta’ taħriġ fi gruppi fir-reġjun dwar il-proċessar tad-data tal-IMS u l-analiżi tal-prodotti taċ-Ċentru tad-Data Internazzjonali (IDC), kif ukoll il-forniment ta’ tagħmir bażiku meta jkun meħtieġ. Jekk ikun fattibbli, attivitajiet ta’ taħriġ immirat u assistenza teknika oħra ser jiġu ppjanati għall-istati benefiċjarji li fihom ġew identifikati u vvalutati ħtiġijiet partikolari rigward l-istabbiliment ta’ NDCs u SSAs kif ukoll rigward il-benefiċċji ċivili u xjentifiċi tas-sistema. L-attivitajiet kollha fl-Istati benefiċjarji ser jitwettqu f’koordinazzjoni mill-qrib mal-PTS u b’appoġġ minnu biex tiġi żgurata l-effiċjenza u s-sostenibbiltà tal-isforzi ta’ taħriġ u assistenza mwettqa f’dan il-proġett, kif ukoll biex tiġi żgurata armonizzazzjoni adegwata mal-attivitajiet imwettqa taħt l-Azzjoni Konġunta 2006/243/PESK.

                  52.

                  Abbażi tal-kriterji tal-għażla msemmija fil-paragrafu 47, il-PTS jipprevedi attivitajiet f’kemm jista’ jkun mill-pajjiżi li ġejjin, soġġett għal valutazzjoni minn qabel mill-PTS tal-fattibbiltà meta jitqiesu l-kondizzjonijiet lokali li jipprevalu f’dak iż-żmien:

                              —

                              fl-Afrika, l-istati elenkati, iżda mhux magħżulin bħala parti mill-proġett li nbeda taħt l-Azzjoni Konġunta 2008/588/PESK: l-Angola, il-Komoros, is-Sważiland, ir-Rwanda, il-Benin, il-Ginea Ekwatorjali, il-Ginea, il-Ginea Bissaw u t-Togo, kif ukoll dawn l-istati: il-Botswana, Burkina Faso, il-Kamerun, il-Kap Verde, ir-Repubblika Ċentru-Afrikana, il-Côte d’Ivoire, il-Kongo Brazzaville, Ġibuti, il-Liberja, il-Madagaskar, Mali, in-Namibja, in-Niġer, in-Niġerja, u s-Senegal.

                              —

                              fir-Reġjun tal-LAC: Antigwa u Barbuda, il-Barbados, il-Baħamas, il-Beliże, il-Bolivja, il-Kosta Rika, ir-Repubblika Dominikana, l-Ekwador, El Salvador, Grenada, il-Gwatemala, il-Gujana, Ħaiti, il-Ħonduras, il-Ġamajka, il-Panama, u l-Paragwaj, is-Surinam u l-Urugwaj.

            Benefiċċji

                  53.

                  Il-proġett għandu l-għan li jiġġenera numru ta’ benefiċċji importanti għas-CTBTO u l-istati benefiċjarji, jiġifieri li jippermetti lill-NDCs fl-istati benefiċjarji li jkollhom kapaċitajiet tekniċi kwalifikati aħjar għal:

                              —

                              iż-żamma u l-manutenzjoni tal-istazzjonijiet tagħhom tal-IMS,

                              —

                              l-analiżi u l-ġestjoni tad-data u l-prodotti tad-data. Minbarra l-verifika tas-CTBT, dan ser ikun ukoll ta’ benefiċċju għall-finijiet tal-valutazzjoni tar-riskji u t-tnaqqis ta’ diżastri naturali permezz tal-proċessi ta’ twissija ta’ diżastru, it-tħejjija u l-mitigazzjoni.

                  54.

                  Huwa ser jippermetti lil dawk l-Istati li jistabbilixxu NDCs biex jirċievu u janalizzaw id-data mhux proċessata pprovduta f’ħin reali mill-IDC. L-istati li jistabbilixxu NDCs ser jirċievu appoġġ teknoloġiku u uman mill-PTS, u dan l-appoġġ ser jgħin lill-Istati riċevituri biex jibnu u jżommu l-kapaċitajiet tekniċi meħtieġa biex jipparteċipaw bis-sħiħ fis-sistema ta’ verifika tas-CTBT. Barra minn hekk, ser jinkiseb apprezzament akbar fost l-istati benefiċjarji ta’ kif il-ħolqien ta’ NDC jista’ jgħin biex il-bażi xjentifika tagħhom issir aktar rikka u kif id-data tal-IMS tista’ tintuża biex jiġu analizzati l-avvenimenti fir-reġjun.

            Deskrizzjoni

                  55.

                  Il-PTS ser jidentifika u jipprovdi żewġ esperti tekniċi bħala konsulenti li ser ikunu bbażati jew direttament fiż-żewġ reġjuni jew fi Vjenna għal dan il-proġett u li ser jikkoordinaw l-attivitajiet kollha tagħhom f’konsultazzjoni mal-ġestjoni tal-PTS u bl-approvazzjoni tiegħu.

            Fażi 1:   Żjajjar ta’ evalwazzjoni teknika

                  56.

                  Ser issir żjara lil Stati benefiċjarji potenzjali kif deskritt hawn fuq biex jiġi vvalutat l-għarfien u l-użu tad-data tal-IMS u l-prodotti tal-IDC. L-esperti ser jaħdmu flimkien mal-Awtoritajiet Nazzjonali (maħtura jew stabbiliti mill-Istati Membri kkonċernati skont l-Artikolu III tas-CTBT) biex jifhmu l-ħtiġijiet u l-perċezzjonijiet attwali, u biex ikabbru l-għarfien dwar id-data tal-IMS u l-prodotti tal-IDC, inkluż l-użu potenzjali tagħhom għal skopijiet ċivili u xjentifiċi. Barra minn hekk, ser jiġi stabbilit kuntatt ma’ istituzzjonjiiet rilevanti oħrajn f’kull pajjiż li jista’ jibbenefika mill-użu tad-data tal-IMS u l-prodotti tal-IDC. Ser jiġi ffaċilitat netwerking bejn l-Awtoritajiet Nazzjonali u l-istituzzjonijiet rilevanti, kif adatt. F’każijiet fejn ikun jeżisti NDC, ser jiġi vvalutat l-istatus ta’ kull NDC f’termini ta’ persunal u infrastruttura (inkluża l-infrastruttura tal-kompjuters u tal-Internet), sabiex jitfasslu attivitajiet prijoritarji.

            Fażi 2:   Taħriġ

                  57.

                  Ser isiru sessjonijiet ta’ taħriġ reġjonali, li ser iġibu flimkien parteċipanti mill-istituzzjonijiet identifikati fil-fażi 1. Dan it-taħriġ ser jipprovdi istruzzjoni teknika dwar id-data tal-IMS u l-prodotti tal-IDC. Matul dan it-taħriġ, il-parteċipanti ser jaħdmu b’software tal-PTS żviluppat għall-NDCs, li jista’ jintuża għall-aċċess u l-analiżi tad-data tal-IMS u l-prodotti tal-IDC. Dan it-taħriġ ser jipprovdi wkoll opportunità biex titrawwem kooperazzjoni bejn il-persunal tekniku f’istituzzjonijiet fir-reġjun.

                  58.

                  Sussegwentement, ser tingħata assistenza teknika estiża biex jintgħażlu NDCs biex jgħinu fl-applikazzjoni ta’ lezzjonijiet meħudin mit-taħriġ reġjonali għas-sitwazzjoni speċifika tagħhom. Dan it-taħriġ ser jitfassal skont il-ħtiġijiet ta’ kull NDC, is-sett ta’ ħiliet ta’ kull wieħed mill-persunal tal-NDC u b’kont meħud tal-lingwi uffiċjali tal-pajjiżi benefiċjarji. Il-parteċipanti ser jinstallaw u jikkonfiguraw software tal-NDC bl-assistenza tal-espert tekniku u ser jistabbilixxu sistemi ta’ ksib, proċessar, analiżi u rappurtar tad-data fuq bażi ta’ rutina skont il-ħtiġijiet ta’ kull Awtorità Nazzjonali. Barra minn hekk, xi pajjiżi ser jingħataw tagħmir bażiku tal-NDC, inkluż hardware tal-kompjuters u periferali, skont il-ħtiġijiet ivvalutati tagħhom. Jekk jiġi pprovdut it-tagħmir, jiġu wkoll ipprovdut mill-espert tekniku t-taħriġ fuq l-installazzjoni, iż-żamma, u t-tħaddim ta’ dak it-tagħmir.

            Fażi 3:   Segwitu

                  59.

                  Biex jikkonsolidaw il-ħiliet miksuba u/jew jagħlqu l-vojt li jifdal wara l-fażi 1, ser issir żjara ta’ ritorn lill-pajjiżi benefiċjarji biex issir valutazzjoni dwar kif il-parteċipanti qed jużaw dak li tgħallmu fis-sessjonijiet tat-taħriġ fil-fażi 1.

                  60.

                  L-objettiv ta’ dawn iż-żjajjar qosra ta’ segwitu hu li jiġi żgurat li l-persunal tekniku lokali jkun jista’ juża d-data tal-IMS u l-prodotti tal-IDC fuq bażi ta’ rutina. Dawn l-isforzi ser ikunu mfassla skont il-ħtiġijiet u l-ħiliet lokali, bil-ħsieb tas-sostenibbiltà, sabiex l-attivitajiet ikomplu anki wara li jintemm dan il-proġett. Rapport komprensiv konklużiv għal kull pajjiż benefiċjarju ser jifforma l-bażi biex l-attivitajiet ikomplu jiġu segwiti fil-pajjiżi rispettivi.

            Tul tal-proġett

                  61.

                  Skont il-ħtiġijiet ivvalutati fl-istat benefiċjarju, huwa antiċipat li l-esperti tekniċi ser jibqgħu bejn 3 sa 6 ġimgħat f’kull pajjiż benefiċjarju. Il-preżenza totali fil-pajjiżi benefiċjarji hija prevista li ser tkun minn 12 sa 15-il xahar. It-tul ta’ żmien totali stmat għall-implimentazzjoni tal-proġetti hu ta’ 18-il xahar.

         Proġett IV:   It-tisħiħ tal-kapaċitajiet OSI tas-CTBT: permezz tal-iżvilupp ta’ sistema ta’ kxif ta’ gass nobbli (RadioXenon) fuq il-post Ibbażata fuq OSI (OSI XeFDS)

      Sfond

                  62.

                  L-importanza tal-kxif ta’ gass nobbli saret evidenti fis-snin reċenti, mhux l-inqas fil-kuntest taż-żewġ testijiet nukleari mħabbrin mir-Repubblika Demokratika Popolari tal-Korea (RDPK) fl-2006 u fl-2009. Għalhekk il-bini ta’ din il-kapaċità b’mod partikolari għall-finijiet speċifiċi tal-OSI huwa element ewlieni biex tkun żgurata l-verifika futura tal-konformità mas-CTBT. L-eżerċizzji reċenti tal-OSI, bħall-Eżerċizzju Integrat fil-Post fl-2008 (IFE08) fil-Kazakistan, it-test sempliċi inizjali tat-tagħmir RadioXenon fl-2006, kif ukoll l-eżerċizzju tal-Esperiment tal-Gass Nobbli (NG09) fis-Slovakkja fil-ħarifa tal-2009 pprovdew esperjenzi operattivi siewja fir-rigward tar-rekwiżiti għal OSI XeFDS. Abbażi tal-analiżi li ġejja minn dawk l-eżerċizzji sar evidenti li s-sistemi ta’ gass nobbli eżistenti mhux ser jissodisfaw il-kondizzjonijiet tipiċi fuq il-post u dawk operattivi li jiġu ffaċċjati matul OSI reali (1). Għal dan ġew identifikati tliet raġunijiet tekniċi prinċipali:

                              —

                              F’termini ta’ kwantifikazzjoni ta’ kampjun, l-istrateġiji tat-teħid ta’ kampjuni tal-gass mill-ħamrija indikaw ħtieġa li jiġu proċessati minn 10 sa 30 kampjun fuq il-post kuljum. B’total li jammonta sa erba’ gruppi tat-teħid ta’ kampjuni fuq il-post li jiġbru kampjuni f’lott u kampjuni tal-gass mill-ħamrija matul OSI, unità analitika waħda b’żewġ sensuri biss mhijiex biżżejjed biex jiġu mmaniġġjati dawn il-kwantitajiet. Dan ser ikun ta’ xkiel għall-metodoloġija sħiħa tal-Gass Nobbli.

                              —

                              L-esperjenza proċedurali tal-IFE08 wriet li l-ħtiġijiet operattivi speċifiċi tal-OSI huma bbażati fuq katina ta’ kustodja ssikkata u magħluqa.

                              —

                              Tnaqqis tal-piż u l-volum tal-lott tas-sistema tal-gass nobbli tal-OSI huwa meħtieġ minħabba l-kunċetti loġistiċi stretti u l-operati prevedibbli f’lokazzjonijiet remoti taħt kondizzjonijiet severi ta’ klima kif ukoll restrizzjonijiet mill-provvista tal-enerġija limitata. Jeħtieġ li ssir enfasi speċjali fuq disinn rinfurzat sew għall-kapaċità operattiva tiegħu fuq il-post.

            Objettiv

                  63.

                  L-objettiv ta’ dan il-proġett huwa t-tfassil mill-ġdid u l-provvista ta’ prototip modulari OSI XeFDS li tissodisfa r-rekwiżiti speċifiċi tal-OSI b’mod partikolari f’termini tal-ammont ta’ kampjuni ta’ gass nobbli u t-trasportabbiltà. L-għan huwa li s-sistema tiġi pprovduta fil-ħin għat-tħejjija għall-Eżerċizzju Integrat fil-Post li jmiss fl-2013 (IFE13).

            Ambitu

                  64.

                  Sabiex jiġu sodisfatti l-ħtiġijiet tal-OSI msemmijin hawn fuq għal sistema ta’ kxif ta’ gass nobbli, ser jiġu mistiedna fornituri potenzjali biex jippreżentaw proposti biex jiġu sodisfatti r-rekwiżiti tekniċi li ġejjin:

                              —

                              Sistema Modulari: għandu jiġi żviluppat tagħmir tar-RadioXenon modulari speċifiku tal-OSI li jikkonsisti minn unità waħda tal-ipproċessar ċentrali li ser ikollha tikkontrolla diversi kmamar analitiċi simultanjament u ugwalment. Din il-proposta tal-proġett għandha biss l-għan li tkopri l-provvista lill-PTS ta’ unità bażi waħda u żewġ unitajiet plug-on kull waħda, b’żewġt ikmamar analitiċi kull wieħed (total ta’ 4). Madankollu, il-par inizjali ta’ unitajiet analitiċi modulari ser jipprovdi l-possibbiltà teknika biex aktar tard jittejjeb b’pari add-on ta’ sensuri addizzjonali, pereżempju billi jiġu konnessi sa 16-il par ta’ kmamar analitiċi ma’ unità bażi waħda biss.

                              —

                              Tfassil ġeometriku mill-ġdid: Din il-proposta tkopri mhux biss disinn tekniku/funzjonali mill-ġdid, iżda wkoll tfassil ġeometriku mill-ġdid biex jiġu sodisfatti rekwiżiti operattivi speċifiċi li jinsabu f’OSI. L-isfida tat-tfassil u l-valur miżjud ta’ dan il-proġett huwa t-tnaqqis konsiderevoli ta’ sistemi eżistenti mingħajr ma jintilfu l-kapaċitajiet ta’ kxif inizjali fl-ordni ta’ 1 mBq/m3. Għalhekk id-detetturi kollha tal-gass nobbli fil-kaxxa modulari tagħhom għandhom jew ikunu jistgħu jaħdmu taħt diversi kondizzjonijiet klimatiċi ambjentali mingħajr l-operat kollu problemi tan-nitroġenu likwidu jew jużaw enerġija elettrika għat-tkessiħ termoelettriku (jekk ikun meħtieġ).

                              —

                              Id-disinn elettriku tal-OSI XeFDS għandu jkun kemm jista’ jkun effiċjenti fl-enerġija biex jitnaqqas il-konsum tal-enerġija elettrika matul użu fuq il-post.

                              —

                              Sabiex tiġi ssikkata l-katina ta’ kustodja, is-sistema ser ikollha tkun kapaċi tissorvelja l-passi operattivi kollha f’ħin reali minn reġistratur tad-data għal parametri ta’ tagħmir ta’ reġistrazzjoni, numru ta’ kampjun, passi operattivi eċċ. Dan ser jinkiseb b’disinn tajjeb mill-ġdid tas-software operattiv.

                  65.

                  Wara l-provvista tal-prototip ta’ sistema modulari, hija prevista fażi ta’ validazzjoni, ittestjar u taħriġ bil-ħsieb li s-sistema tkun tista’ titħaddem għall-IFE13.

                  66.

                  Minbarra r-rekwiżiti tekniċi ġeneriċi msemmijin hawn fuq, aktar tard aktar speċifikazzjonijiet ta’ żvilupp u rekwiżiti partikolari tas-sistema teknika ser jiġu bbażati fuq is-sejbiet dettaljati mill-NG09 u fuq diskussjonijiet tekniċi previsti li għandhom jitwettqu matul Laqgħa tal-Esperti tal-Gass Nobbli ppjanata fit-tieni kwart tal-2010. Madankollu, is-sejbiet u l-konklużjonijiet prinċipali minn diskussjonijiet tal-esperti matul l-NG09 intużaw fit-tħejjija għal din il-proposta u mhuma mistennija la li jinbidlu fir-rapport u lanqas fir-rekwiżiti tal-proġett.

            Benefiċċji

                  67.

                  It-tisħiħ tal-kapaċita ta’ kxif ta’ gass nobbli huwa rekwiżit ewlieni għall-prontezza operattiva tal-OSI u, b’hekk, għall-effettività u l-kredibbiltà tas-sistema ta’ verifika tas-CTBT. Bħala riżultat ta’ dan il-proġett, unità bażi waħda operattiva kompletament u faċilment trasportabbli b’żewġ pari ta’ sensuri plug-on modulari hija mistennija li tiġi pprovduta qabel l-IFE13 previst. Dan ser jippermetti avvanzi operattivi sinifikanti fil-kapaċità ta’ kxif ta’ gass nobbli matul OSI mingħajr ma tintilef il-kapaċità ta’ kxif fl-ordni ta’ 1 mBq/m3.

                  68.

                  Is-sistema modulari prevista ser tippermetti wkoll it-titjib faċli tal-hardware eżistenti qabel it-tnedija tal-missjoni speċifika tal-OSI sempliċiment billi jiġu integrati moduli addizzjonali ta’ sensuri bħala plug-ins robusti għal sistema bażika waħda. Barra minn hekk, iż-żamma u l-iffittjar ta’ partijiet tar-rikambju taħt il-kondizzjonijiet ta’ fuq il-post matul OSI ser jiġu ffaċilitati bil-kbir.

            Tul tal-proġett

                  69.

                  Abbażi ta’ proġetti simili ta’ disinn tekniku mill-ġdid, hu mistenni li ekwipaġġ ta’ żewġ inġiniera ser ikollhom jaħdmu għal-sentejn b’mod kontinwu; it-tul massimu tal-proġett sħiħ huwa ffissat għal sentejn.

                  70.

                  Il-proġett huwa previst li jibda fit-tielet kwart tal-2010 u li jdum sal-2012. Il-fażijiet u l-iskedi huma ppreżentati hawn taħt:

                              —

                              Fażi I Kunċettwalizzazzjoni u Blueprint III.2010 - VI.2010

                              —

                              Fażi II Il-bini ta’ Prototip wieħed tal-OSI XeFDS I.2011 - II.2011

                              —

                              Fażi III Bank tal-prova (test bed) tal-Prototip u Rfinar tal-Kunċett III.2011

                              —

                              Fażi IV Prototip irfinat fuq bank tal-prova IV.2011

                              —

                              Fażi V Produzzjoni ta’ OSI XeFDS wieħed irfinat I.2012 - III.2012(unità bażi waħda, erba’ sensuri/żewġ pari ta’ sensuri)

                              —

                              Fażi VI Provvista u Taħriġ Inizjali ta’ Familjarizzazzjoni mat-Tagħmir IV.2012

                  71.

                  L-iskedi ta’ hawn fuq jippermettu l-flessibbiltà interna. Madankollu, it-taħriġ ta’ spetturi supplenti dwar is-sistema ta’ kxif ta’ gass nobbli tal-OSI huwa rekwiżit obbligatorju għat-tħaddim tas-sistema matul l-IFE13 ippjanat. Id-data tal-provvista tal-OSI XeFDS ittestjata, li ser tikkonsisti minn unità bażi waħda u żewġ pari modulari ta’ kmamar analitiċi, hija għalhekk iffissata għall-31 ta’ Diċembru 2012. Minħabba r-restrizzjonijiet konsiderevoli ta’ żmien, ser isiru sforzi biex tinbeda u titmexxa l-fażi ta’ applikazzjoni (fażi żero) ta’ dan il-proġett simultanjament mal-kunċettwalizzazzjoni u l-fażi ta’ blueprint inizjali (fażi 1).

            III.   TUL TA’ ŻMIEN
      It-tul ta’ żmien totali għall-implimentazzjoni tal-proġetti huwa stmat għal 18-il xahar.
      IV.   BENEFIĊJARJI
      Il-benefiċjarji tal-proġetti li għandhom jiġu appoġġati skont din id-Deċiżjoni huma l-Istati Firmatarji kollha tas-CTBT, kif ukoll il-Kummissjoni Preparatorja tas-CTBTO.
      L-għażla finali tal-pajjiżi benefiċjarji għall-komponent tal-proġett “Assistenza Teknika” ser issir f’konsultazzjoni bejn l-entità implimentattiva u r-RGħ fil-qafas tal-Grupp ta’ Ħidma kompetenti tal-Kunsill. Id-deċiżjoni finali ser tkun ibbażata fuq proposti mill-entità implimentattiva skont l-Artikolu 2(2) ta’ din id-Deċiżjoni.
      V.   ENTITÀ IMPLIMENTATTIVA
      Il-Kummissjoni Preparatorja tas-CTBTO ser tiġi fdata bl-implementazzjoni teknika tal-proġetti. Il-proġetti ser jiġu implementati direttament mill-persunal tal-Kummissjoni Preparatorja tas-CTBTO, mill-esperti mill-Istati Firmatarji tas-CTBT u mill-kuntratturi. Fil-każ tal-kuntratturi, l-akkwist ta’ kwalunkwe merkanzija, xogħol jew servizz mill-Kummissjoni Preparatorja tas-CTBTO fil-kuntest ta’ din id-Deċiżjoni ser jitwettaq kif dettaljat fil-ftehim ta’ finanzjament li għandu jiġi konkluż bejn il-Kummissjoni Ewropea u l-Kummissjoni Preparatorja tas-CTBTO.
      L-entità implimentattiva ser tħejji:

                  —

                  rapport ta’ nofs it-terminu wara l-ewwel sitt xhur tal-implimentazzjoni tal-proġetti,

                  —

                  rapport finali mhux aktar tard minn xahar wara t-tmiem tal-implimentazzjoni tal-proġetti.

            Ir-rapporti ser jintbagħtu lir-RGħ.
      VI.   PARTEĊIPANTI TERZI
      Il-proġetti ser jiġu ffinanzjati fl-intier tagħhom b’din id-Deċiżjoni. L-esperti mill-Kummissjoni Preparatorja tas-CTBTO u mill-Istati Firmatarji tas-CTBT jistgħu jitqiesu bħala parteċipanti terzi. Huma ser jaħdmu skont ir-regoli ta’ ħidma standard għall-esperti tal-Kummissjoni Preparatorja tas-CTBTO.

         (1)  Is-sistemi ta’ gass nobbli, li ġew akkwistati skont l-Azzjoni Konġunta 2008/588/PESK, huma tagħmir trasportabbli li jissodisfa r-rekwiżiti biex jintuża bħala “stazzjon bażi mobbli” għall-kejl tal-isfond globali u kontinwu tar-RadioXenon, iżda mhumiex maħsubin għall-finijiet ta’ fuq il-post tal-OSI. Dawn is-sistemi ser jinżammu fil-kustodja tal-PTS u ser iservu bħala unitajiet ta’ taħriġ għall-OSI u bħala sistemi mobbli ta’ riżerva għall-IMS.